Korban tragedi majlis perkahwinan di Iraq meningkat 119

MOSCOW, 18 Rabiulawal 1445H, Rabu – Angka kematian akibat kebakaran di sebuah majlis perkahwinan di Wilayah Nineveh Iraq meningkat kepada 119 selepas lebih 20 orang maut akibat melecur teruk, Sputnik memetik laporan agensi berita Iraq Shafaq News pada Selasa.

Agensi itu memetik aktivis tempatan sebagai berkata bahawa bapa pengantin perempuan adalah antara mangsa yang terkorban.

Lapan orang telah dikebumikan di daerah Al-Hamdaniya, timur bandar Mosul, pada awal Selasa, menurut laporan itu.

Penasihat kepada menteri dalam negeri Iraq berkata awal minggu ini bahawa sebuah suruhanjaya penyiasatan yang ditubuhkan untuk menyiasat punca kebakaran telah membuat kesimpulan bahawa ia adalah satu kemalangan.

Al Jazeera melaporkan, memetik Kementerian Dalam Negeri Iraq, bahawa ramai tetamu meninggal dunia kerana pintu kecemasan di dewan perkahwinan telah ditutup.

Kementerian itu memaklumkan pihak berkuasa telah menahan 14 orang yang terlibat dalam kejadian itu dan menahan pemilik dewan perkahwinan berkenaan.- Bernama


Ukraine rayu perlukan lebih senjata lawan Russia

KYIV, 16 Zulkaedah 1443H, Khamis – Ukraine merayu untuk segera mendapatkan lebih banyak senjata dalam usaha menentang kemaraan Russia di kawasan selatan dan timur.

Permintaan itu dibuat ketika pemimpin Eropah dijangka hadir ke ibu negara, Kyiv.

Mejar Jeneral Dmytro Marchenko, yang mengetuai tentera Ukraine di Mykolaiv berkata, tenteranya boleh meraih kemenangan ke aas tentera Russia jika mereka diberikan senjata yang tepat.

“Adalah jelas situasi akan berakhir tidak lama lagi. Tetapi sekali lagi, jika diberikan semua senjata yang kami perlukan, serangan balas mungkin akan berakhir pada penghujung musim panas,” Marchenko memberitahu Radio Free Europe/Radio Liberty.

Sejak bermulanya ‘operasi ketenteraan khas’ Russia di Ukraine pada 24 Februari, Amerika Syarikat dan sekutu Eropahnya telah ‘menyerahkan’ pelbagai senjata canggih ke negara bekas Soviet itu.

Russia berkali-kali memberi amaran bahawa kebanjiran senjata Barat tidak akan memaksa Moscow untuk menamatkan serangan sebelum mencapai objektifnya.

Kremlin berkata, penyaluran senjata ke Ukraine hanya akan memanjangkan perang.

Russia kini menumpukan sebahagian besar kuasa serangannya untuk menawan bandar utama Sievierodonetsk di timur Ukraine.

Pada masa sama pihaknya cuba mengukuhkan kawalannya ke atas wilayah selatan – termasuk bandar Kherson yang strategik dan telah dirampas, terletak di utara Laut Hitam. – Agensi


44 pendatang asing cuba keluar, masuk cara tidak sah

KUALA LUMPUR, 23 Rabiulawal 1442H, Isnin – Angkatan Tentera Malaysia (ATM) menahan 44 pendatang tanpa izin di perairan pantai Desaru Coast, Bandar Penawar, Johor awal pagi tadi, kerana cuba keluar dan masuk ke negara ini secara tidak sah.

Markas Divisyen Ketiga Infantri Malaysia, Kem Terendak, Melaka dalam satu kenyataan hari ini berkata, kesemua pendatang asing itu ditahan pada pukul 3.15 pagi oleh pasukan Rejimen Pertama Kor Armor Diraja (1 KAD) ketika melaksanakan Op Benteng.

Menurut kenyataan itu, pasukan “Quick Reaction Force” (QRF) diatur gerakkan setelah menerima maklumat perisikan sebelum membuat intipan di kawasan berkenaan pada pukul 2.30 pagi seterusnya mengesan kehadiran sebuah bot di perairan Pantai Desaru Cost.

“Pasukan itu membuat serbuan ke atas 20 lelaki dan lima wanita yang dipercayai sedang menunggu untuk pulang ke negara asal, manakala lima lelaki dan 14 wanita baru tiba ke negara ini (menaiki bot) melalui laluan yang tidak sah.

“Kesemua yang ditahan berumur sekitar 20 hingga 54 tahun dengan nilai rampasan keseluruhan penahanan dianggarkan berjumlah RM84,577,” katanya.

Barang rampasan termasuk wang tunai RM41,982 dan matawang Indonesia hampir 46 juta rupiah Indonesia (RM12,977.94) serta beberapa jenis matawang negara lain bersama 60 telefon bimbit dan 15 jam tangan.

Kesemua warga asing berkenaan dibawa ke Markas Taktikal Tanjung Sepang untuk menjalani pemeriksaan dan saringan COVID-19 sebelum diserahkan kepada Jabatan Imigresen, manakala laporan polis dibuat di Balai Polis Bayu Damai. – Bernama


Hina Agong sebagai diktator satu provokatif jahat

BANGI, 9 Rabiulawal 1442H, Isnin – Tindakan pemilik akaun Facebook dengan menggunakan nama Ho Ruey Terng menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebagai diktator disifatkan melampaui batas.

Perbuatan tidak senonoh itu juga dilihat sebagai satu provokasi berniat jahat yang boleh memudaratkan kehidupan harmoni di negara ini.

Pemerhati politik, Mohd Luttfi Abd Khalid berkata, setiap orang boleh mempunyai pandangan berbeza dan bertentangan dalam banyak perkara yang berlaku di negara ini.

Tetapi, katanya, ia ada satu garis tertentu yang tidak boleh dilampaui batas.

“Lelaki ini telah melampaui batas dan menyimpang daripada kesopanan, rasa hormat dan kesusilaan.

“Kenyataan menghasut ini tidak boleh dibiarkan tanpa sebarang hukuman tidak kira apa etnik, bangsa atau agama sekali pun,” katanya dalam tulisan di laman Facebooknya, hari ini.

Terdahulu, tular di media sosial kenyataan dimuat naik Ruey Terng yang mendakwa Yang di-Pertuan Agong sebagai diktator dan gagal menyelesaikan permasalahan yang wujud akibat penularan COVID-19.

Hari ini, polis dilaporkan menyiasat pemilik akaun itu selepas didapati memuat naik hantaran serta gambar menghina Agong.

Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, pihaknya telah membuka kertas siasatan berhubung kes terbabit.

Pada masa sama, Mohd Luttfi menegaskan, Yang di-Pertuan Agong adalah Ketua Persekutuan Malaysia.

“Baginda juga merupakan unsur intrinsik dan penting dalam sejarah negara kita.

“Provokasi melulu serta berniat jahat ini langsung tidak membawa apa-apa tujuan yang positif,” tegasnya.


AS arah keluarkan 50 juta tong minyak dari rizab strategik

WASHINGTON, 19 Rabiulakhir 1443H, Rabu – Presiden Amerika Syarikat (AS), Joe Biden telah mengarahkan agar 50 juta tong minyak dikeluarkan dari rizab strategik untuk membantu mengurangkan kos tenaga.

Langkah yang diumumkan semalam itu dilakukan dalam penyelarasan dengan negara-negara utama yang menggunakan tenaga termasuk China, India, United Kingdom, Jepun dan Korea Selatan, kata Rumah Putih.

“Tindakan yang diselaraskan ini akan membantu kami menangani kekurangan bekalan, yang seterusnya membantu mengurangkan harga.

“Hari ini, kami melancarkan usaha besar untuk menyederhanakan harga minyak, usaha yang akan menjangkau dunia dalam jangkauannya dan akhirnya sampai ke stesen minyak kawasan anda, dengan izin tuhan.

“Tidak lama lagi, anda akan melihat harga gas turun,” kata Biden dalam ucapan di Rumah Putih, semalam.

Seorang pegawai kanan pentadbiran memberitahu pemberita bahawa ia akan bermula pada pertengahan hingga akhir Disember, dan campur tangan selanjutnya mungkin untuk menstabilkan pasaran ketika kerajaan AS terus bertindak balas terhadap kesan pandemik.

“Seperti yang presiden katakan, pengguna berdepan kesusahan di stesen minyak sekarang,” kata pegawai itu.

Walaupun bertujuan menstabilkan pasaran tenaga global, pelepasan minyak itu juga mempunyai implikasi politik ketika penduduk AS bersiap sedia untuk menghadapi inflasi yang lebih tinggi dan kenaikan harga menjelang Hari Kesyukuran dan perjalanan percutian musim sejuk.

Harga petrol berada pada kira-kira AS$3.40 segelen, lebih daripada dua kali ganda harganya setahun lalu, menurut Persatuan Automobil Amerika.

Rizab Petroleum Strategik AS, yang dimulakan pada 1975, adalah simpanan kecemasan untuk mengekalkan akses kepada minyak sekiranya berlaku bencana alam, isu keselamatan negara dan peristiwa lain.

Ia adalah rizab minyak kecemasan terbesar yang diketahui di dunia dan diselenggara oleh Jabatan Tenaga.

Rizab itu disimpan di dalam gua-gua yang dicipta dalam kubah garam di sepanjang Pantai Teluk Texas dan Louisiana.

Pentadbiran Biden berhujah bahawa bekalan minyak tidak seiring dengan permintaan, dan rizab itu adalah alat yang tepat untuk membantu mengurangkan masalah. – Agensi


Apakah DAP akan puas hati jika Melayu jadi minoriti dalam perkhidmatan awam?

SEBELUM ini saya ada ulas mengenai kenyataan yang mempertikaikan ancaman terhadap orang Melayu, terus DAP timbul seolah-olah membuktikan realiti tersebut.

Pemimpin DAP yang juga Timbalan Ketua Menteri Pulau Pinang, YB P. Ramasamy baru-baru ini mengeluarkan kenyataan mempertikaikan keberadaan orang Melayu yang membentuk majoriti penjawat awam.

Dalam kenyataan itu, beliau begitu keras mendesak Perdana Menteri yang merupakan pengerusi gabungan yang dianggotai DAP itu sendiri, iaitu Pakatan Harapan agar memecahkan monopoli orang Melayu dalam penjawat awam.

Apakah DAP akan hanya berpuas hati jika orang Melayu dan Bumiputera menjadi minoriti dalam perkhidmatan awam kerajaan? Padahal orang Melayu dan Bumiputera membentuk majoriti besar populasi penduduk Malaysia. Maka, tak pelik pun jika mereka juga majoriti dalam penjawat awam.

Malah, puak-puak rasis kamu ini juga yang beriya-iya dan berbangga apabila orang-orang bukan Melayu dan Bumiputera terutamanya orang Cina majoriti besarnya memilih untuk keluar dari landasan pendidikan arus perdana kebangsaan untuk sistem sendiri (UEC). Maka, tidak peliklah mereka ini tidak akan masuk perkhidmatan awam.

Sudahlah angkuh dan sombong yang bersulamkan semangat rasis yang membakar, selepas itu orang lain pula yang dipersalahkan. Yang lagi bijak, DAP dan konco-konconya pula cadang solusi dungu supaya UEC diiktiraf untuk dijadikan kelayakan untuk diterima masuk ke perkhidmatan awam. Apalah mabuk punya solusi.

Sudahlah banyak negeri yang sudah terima ‘solusi mabuk’ ini. Berapa ramai orang bukan Melayu yang bekerja dengan perkhidmatan kerajaan negeri Selangor, Pulau Pinang, Sarawak, Negeri Sembilan dan sebagainya? Itu pun tak cukup. Orang Melayu masih jadi sasaran untuk dikambinghitam dan dipersalahkan juga.

Baru-baru ini, YAB Tan Sri Abang Johari Openg dalam satu kenyataannya ada ulas juga berkaitan perkara UEC ini. Katanya orang Cina (yang majoritinya lulusan UEC) tidak mahu kerja perkhidmatan awam kerana gaji rendah.

Amboi, selama ini orang Melayu dan Bumiputera yang sering dikambinghitam itu boleh sabar dan redha sahaja dengan gaji rendah sedemikian. Apabila nak fikir bangsa lain, barulah terkial-kial berfikir bab gaji rendah. Memang mabuk sungguh.

Malang jugalah usaha beliau itu. Sudah iktiraf UEC pun mereka tak mahu bekerja dengan kerajaan negeri. Sampai kena gula-gulakan dengan gaji pula. Macam peribahasa “sudah dapat betis, nak peha”.

Eloklah sangatlah kombinasi mabuk yang ada ini:

1. Satu pihak lobi nak kurangkan penguasaan orang Melayu.

2. Satu pihak lobi bab gaji sebab nak ambil hati bangsa tertentu.

3. Satu pihak mensucikan pihak nombor 1 dan 2 tersebut.

Apa-apa pun, saya harap agar kita tidak ikut mabuk sekali, khususnya termabuk kerana pengaruh pihak nombor 3 ini. Nanti kalau semua sudah tergadai baru nak sedar, sudah tiada gunanya lagi.

Aminuddin Yahaya
Gagasan Bangsa

Rujukan:


Cadangan naikkan kadar IPG akan diperhalusi

KUALA LUMPUR, 13 Syaaban 1444H, Isnin – Kementerian Perladangan dan Komoditi akan memperhalusi cadangan untuk menaikkan kadar Insentif Pengeluaran Getah (IPG), namun ia tertakluk kepada kemampuan kewangan kerajaan.

Timbalan Menteri berkenaan, Datuk Siti Aminah Aching berkata pada masa ini, kementerian akan melaksanakan paras harga Pengaktifan Insentif Pengeluaran Getah (IPG) RM2.70 sekilogram seperti yang diumumkan dalam Belanjawan 2023.

“Kerajaan sentiasa prihatin dengan kebajikan pekebun kecil getah yang pendapatan mereka akan terjejas jika harga getah merosot, justeru Perdana Menteri dalam Belanjawan 2023 telah bersetuju menaikkan paras harga IPG daripada RM2.50 kepada RM2.70 sekilogram dengan peruntukan RM350 juta,” katanya pada sesi soal jawab di Dewan Rakyat, hari ini.

Beliau menjawab soalan Muhammad Ismi Mat Taib (PN-Parit) berhubung sama ada kerajaan bercadang menaikkan kadar IPG daripada RM2.50 ke RM4.50 ketika ini.

Mengakui bayaran IPG RM2.70 sekilogram belum boleh membantu pekebun kecil sepenuhnya, Siti Aminah berkata, kerajaan sentiasa memikirkan kaedah dan mekanisme bagi membantu pekebun kecil getah.

Beliau menjawab soalan tambahan Datuk Seri Wee Jeck Seng (BN-Tanjung Piai) yang ingin tahu perancangan kerajaan bagi menjamin kebajikan pekebun kecil memandangkan harga RM2.70 itu masih belum mencukupi untuk membantu kos sara hidup golongan tersebut.- Bernama


COVID-19: 0.59 peratus kes baharu babit kategori 3 hingga 5

KUALA LUMPUR, 28 Rejab 1443H, Rabu – Sebanyak 152 kes atau 0.59 peratus daripada 25,854 kes harian yang dicatatkan semalam terdiri daripada kategori tiga, empat dan lima.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini memaklumkan, baki 25,702 kes atau 99.41 peratus pula terdiri daripada kategori satu dan dua.

“Daripada 152 kes kategori tiga, empat dan lima yang dilaporkan semalam, 25 kes tidak divaksinasi atau belum lengkap divaksinasi manakala 89 kes telah menerima dua dos vaksin COVID-19 tetapi belum menerima dos penggalak,” katanya.

Selain itu, 38 kes kategori tiga hingga lima telah menerima dos penggalak, 65 kes membabitkan individu berumur 60 tahun dan ke atas, 51 kes mempunyai komorbid dan satu kes membabitkan ibu mengandung.

Dr Noor Hisham berkata, semalam, sebanyak 1,754 kes COVID-19 dimasukkan ke hospital terdiri daripada 575 kes kategori tiga hingga lima, manakala 1,179 kes daripada kategori satu dan dua.

Dalam pada itu, 25,548 kes sembuh dilaporkan semalam menjadikan kumulatif kes sembuh sebanyak 3,142,112 kes.

Sementara itu, beliau berkata, sebanyak 374 kes memerlukan rawatan di Unit Rawatan Rapi (ICU) dan 213 kes memerlukan bantuan pernafasan menjadikan peratusan penggunaan alat bantuan penafasan kini sebanyak 36 peratus.

Mengenai penggunaan katil kes kritikal atau ICU COVID-19 di hospital, beliau memaklumkan lapan negeri menunjukkan pengisian 50 peratus atau lebih iaitu di Putrajaya (67 peratus), Kuala Lumpur (65 peratus), Johor (63 peratus), Melaka (63 peratus), Kelantan (58 peratus), Perlis (55 peratus), Selangor (55 peratus), dan Sabah (53 peratus).

Dr Noor Hisham berkata, secara keseluruhannya, setiap negeri telah bersiap siaga dengan pelan tindak balas cepat sekiranya berlaku peningkatan kes yang memerlukan kemasukan ke Pusat Kuarantin dan Rawatan COVID-19 Berisiko Rendah (PKRC), hospital dan ICU.-  Bernama


‘Masalah besar’ jika perjanjian bijirin Laut Hitam tak diperbaharui

KYIV, 21 Syawal 1444H, Jumaat – Program Makanan Sedunia (WFP) berdepan kesukaran untuk menyalurkan makanan kepada dunia sekiranya Russia menarik diri daripada perjanjian bijirin Laut Hitam .

Ketuanya, Cindy McCain dalam program bersama Laura Kuensseberg di BBC berkata, perjanjian yang tamat 18 Mei ini perlu diperbaharui demi kelangsungan penduduk dunia yang berdepan krisis makanan yang serius.

Perjanjian eksport itu membolehkan Ukraine membawa jutaan tan makanan walaupun kedua-dua negara berdepan konflik.

Perjanjian dikendalikan Pertubuhan Bangsa-Bangsa Bersatu (PBB) bersama Turkiye, Julai tahun lalu.

Perjanjian dibuat bagi menangani krisis makanan global berikutan akses ke pelabuhan Ukraine di Laut Hitam disekat oleh kapal perang Russia susulan pencerobohan Februari tahun lalu.

Ukraine merupakan pengeksport utama bagi bunga matahari, jagung, gandum dan barli kepada pasaran dunia.

Malah, lebih daripada separuh gandum yang digunakan WFP diimport dari Ukraine.

PBB pada masa sama bersetuju untuk membantu Moscow bagi memudahkan penghantaran produk pertanian. – Agensi


Penerbitan mahu hina simbol kedaulatan negara: Musa Hassan

Oleh Athirah Huda Zalhe

BANGI, 10 Zulkaedah 1441H, Khamis – Bekas Ketua Polis Negara, Tan Sri Musa Hassan yakin penerbitan kulit buku ‘Rebirth: Reformasi, Resistance and Hope in New Malaysia’ yang memanipulasi Jata Persekutuan bertujuan untuk menghina simbol kedaulatan negara.

Beliau berkata, jika penerbit dan pereka buku berkenaan tidak berniat menghina, kenapa tidak menggunakan sahaja Jata Persekutuan dan mengapa perlu mengubah suai kepada ilustrasi lain sekiranya kandungan buku berkenaan adalah mengenai Malaysia.

Justeru, beliau mempersoalkan tujuan penerbit buku berkenaan menggunakan ilustrasi yang menyerupai Jata Negara, dan menolak alasan kononnya ia sebagai rujukan.

“Penerbit menukar (Jata Negara), jadi apa tujuan rujukan? Jika menyebut rebirth of negara, kamu bercakap mengenai Malaysia bukan artwork (kerja seni).

“Kalau bercakap mengenai negara gunakanlah Jata Negara, kenapa perlu diubah suai dan menggunakan artwork lain yang menyerupainya Jata Negara? Apa tujuan kamu?,” soalnya kepada Ismaweb.net, hari ini.

Sebelum ini, kartunis Zulkifilee SM Anwar Ulhaque atau Zunar membela imej muka hadapan buku berkenaan yang didakwa kononnya bukan memanipulas Jata Negara.

Zunar yang dipetik sebuah portal liberal berkata, imej yang dipaparkan di kulit buku itu tidak patut dilihat sebagai memanipulasikan Jata Negara, selain mendakwa pereka hanya menggunakan lambang itu sebagai rujukan.

“Ini kerana hanya satu bahagian iaitu kurang dari 50 peratus dari keseluruhan gambar lambang Jata Negara yang lengkap digunakan dalam karya itu.

“Manipulasi adalah apabila seseorang menggunakan keseluruhan logo dan mengubah satu atau sebahagian kecil dari keseluruhan logo,” kata kartunis kontroversi itu.

Buku suntingan penulis, Kean Wong itu tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Susulan itu, Kementerian Dalam Negeri (KDN) mewartakan larangan terhadap buku berkenaan di bawah Perintah Mesin Cetak dan Penerbitan (Kawalan Penerbitan Tidak Diingini) 2020.

Mengulas lanjut, Musa berkata, mana-mana pihak atau individu yang memiliki naskah berkenaan boleh dikenakan tindakan memandangkan buku itu telah dilarang secara mutlak di seluruh Malaysia.

“Pihak KDN telah mengharamkan buku tersebut, jadi sesiapa yang memiliki buku atau naskah sama ada melalui web boleh diambil tindakan,” katanya.

Ditanya mengenai kewajaran meminda undang-undang bagi mempertingkatkan hukuman ke atas individu yang menghina dan memperlekehkan lambang negara, Musa berkata tiada keperluan untuk berbuat demikian.

“Kita sudah ada undang-undang dan hukumannya. Terpulang kepada mahkamah untuk menghukum mereka.

“Pada saya tak perlu lagi meminda undang-undang, cuma perlu penguatkuasaan yang lebih tegas. Ada undang-undang tetapi tiada penguatkuasaan tak guna juga,” katanya.


GTA langkah pertama penyatuan parti politik Melayu

BANGI, 13 Muharram 1444H, Khamis – Hanya ahli politik yang muflis agenda sahaja mendakwa penubuhan Gerakan Tanah Air (GTA) sebagai pemecah undi.

Pemerhati politik, Ustaz Sharipudin Abdul Kadir berkata, lingkaran akal pihak berkenaan hanya berputar untuk meraih undi semata-mata.

Tegasnya, gabungan parti-parti Melayu terdiri daripada BERJASA, Parti Pejuang Tanah Air (PEJUANG), Parti Bumiputera Perkasa Malaysia (PUTRA) dan Parti Perikatan India Muslim Nasional (IMAN) merupakan langkah pertama ke arah menyatukan parti-parti Melayu yang lain.

“Gabungan ini berjaya membina satu agenda bersama untuk mengangkat perjuangan bangsa Melayu, mempertahankan Islam dan menolak salah laku dan penyelewengan kuasa serta harta negara.

“Ada pandangan menyatakan GTA memecahkan undi Melayu tetapi hakikatnya GTA di dalamnya BERJASA berusaha mewujudkan pemuafakatan peringkat tunjang iaitu penyatuan parti-parti Melayu perlu diutamakan.

“Punca utama adalah perpecahan parti-parti Melayu. Bila berlaku penyatuan parti-parti Melayu bermakna undi Melayu disatukan,” katanya dalam kenyataan, hari ini.

Dalam pada itu, Ustaz Sharipudin berharap usaha penyatuan ini berterusan.

Katanya, bagi menyatukan parti-parti Melayu yang agak besar bermula dengan penyatuan yang kecil dahulu.

“Sebelum gabungan ini, mereka berpecah kepada beberapa parti-parti Melayu kecil sekarang sudah terbentuk gabungan antara mereka. Agenda gabungan ini jelas. Apa yang menghalang parti-parti Melayu lain untuk bersama demi keutuhan politik bangsa Melayu.

“Agenda yang perlu diutamakan sekarang ialah mengangkat perjuangan bangsa Melayu, mempertahankan maruah Islam, mempertahankan kedaulatan negara dan menolak semua salah laku yang merosakkan negara dan umat,” katanya.


Mengenang misteri kehilangan MH370

KUALA LUMPUR, 24 Rejab 1442H, Isnin – Hari ini, 8 Mac, menandakan ulang tahun ketujuh kehilangan misteri pesawat Malaysia Airlines MH370 yang lenyap ketika dalam penerbangan dari Kuala Lumpur ke Beijing.

Bagaimana dan mengapa pesawat canggih Boeing 777 yang membawa 227 penumpang dari pelbagai negara dan 12 anak kapal itu hilang tanpa dapat dikesan radar terus menjadi teka-teki hingga ke hari ini, di sebalik pencarian besar-besaran yang pernah dilakukan dalam sejarah penerbangan.

Mengenang pesawat malang itu, Bernama menemubual beberapa saudara terdekat mangsa di Malaysia yang menganggap pengakhiran pencariannya mengecewakan.

“Perasaannya sama seperti tujuh tahun lalu ketika saya berusia 17 tahun, … semuanya hampir sama tapi kami baik-baik saja,” kata anak perempuan ketua pramugara penerbangan itu, Andrew Nari.

Adik ipar ketua pramugari Goh Sock Lay, berkata keluarganya enggan lagi bercakap mengenai peristiwa itu kerana berasa sedih setiap kali mengimbau tragedi berkenaan.

Anggota keluarga penumpang juga sudah melupakan tragedi pahit itu dan tiada apa lagi yang perlu dibincangkan mengenainya.

Teori konspirasi mengenai insiden itu juga telah berkurangan. Teori, seperti rampasan dan laluan pesawat dialihkan ke pangkalan Tentera Amerika Syarikat di sebuah pulau di Diego Garcia, rampasan pesawat secara jarak jauh, dan sistem bencana atau kegagalan struktur kapal terbang – semuanya belum dapat dibuktikan.

Namun, flaperon pesawat yang terdampar di pantai Pulau Reunion setahun kemudian menunjukkan fakta Lautan Hindi adalah tempat penerbangan MH370 berakhir. Bagaimanapun, tidak ada cara untuk menentukan lokasi yang tepat di lautan seluas itu.

Australia, China, dan Malaysia mengakhiri pencarian bernilai US$150 juta di kawasan seluas 120,000 kilometer persegi di Lautan Hindi pada 2017. Selepas itu, kumpulan yang berpangkalan di Houston Ocean Infinity juga gagal mengesan pesawat tersebut dan pencariannya berakhir pada 2018.

Menurut Kementerian Pengangkutan pihaknya masih belum menerima bukti yang boleh diyakini untuk memulakan pencarian baharu. Selagi pesawat itu belum ditemui dan kehilangannya dirungkai, tragedi MH370 kekal menjadi misteri. – Bernama


PH dijangka tumbang di Selangor?

Oleh Ainul Illia Meor Suzurudin

BANGI, 2 Zulhijjah 1444H, Rabu – Penolakan rakyat terhadap Pakatan Harapan (PH) berkemungkinan lebih besar dan kuat pada Pilihan Raya Negeri (PRN) di enam negeri tidak lama lagi.

Ketua Pemuda BERJASA, Fahmi Bazlan yakin sokongan rakyat kepada Kerajaan Madani – cetusan idea Perdana Menteri, Datuk Seri Anwar Ibrahim – semakin melemah dek pelbagai isu terutama masalah ekonomi yang tidak ditangani dengan baik.

Beliau berkata, sokongan pengundi kepada Anwar sendiri memang sudah merosot dengan teruk ketika Pilihan Raya Umum ke-15 (PRU15) lagi.

“Kemenangan PH, Anwar banyak bergantung pada sokongan bukan Melayu. Sokongan Melayu masih ada tapi sudah jatuh teruk. Di Parlimen Kota Raja, Dewan Undangan Negeri (DUN) Kota Kemuning, PH menang sebab dua kawasan itu majoriti bukan Melayu.

“Tetapi kalau di DUN Sungai Kandis, di mana terdapat 75 peratus orang Melayu di situ, namun analisis keputusan undi memang dapat dilihat penolakan terhadap PH sangat kuat. Majoriti undi adalah untuk Perikatan Nasional (PN) bukannya pada PH.

“Jadi penolakan itu sudah pun berlaku sebenarnya di negeri Selangor ini. Untuk kawasan-kawasan yang majoriti Melayu memang PH akan tumbang. Itu realiti dalam senario undi,” katanya ketika dihubungi Ismaweb.net, hari ini.

Pada Pilihan Raya Umum ke-14 (PRU14), Anwar Ibrahim menang Parlimen Port Dickson dengan 31,016 undi dan majoriti sebanyak 23,560 undi.

Manakala, pada PRU15, Anwar mengalahkan penyandang kerusi Parlimen Tambun sebelum ini, Datuk Seri Ahmad Faizal Azumu (PN) yang memperoleh 45,889 undi, dengan memperoleh 49,625 undi dan menang majoriti sebanyak 3,736.

Atas sebab itu, Fahmi yakin penolakan terhadap PH yang kian membara adalah kerana sentimen hari ini yang gagal ditangani dengan progresif.

Keadaan itu menyebabkan rakyat tidak mempunyai banyak pilihan dan akan beralih sokongan kepada PN yang semakin kuat gelombangnya.

Beliau menegaskan, Anwar dilihat tidak mampu untuk memperjuangkan isu-isu yang berkait rapat dengan hak orang Melayu bahkan banyak isu berkaitan Islam pun dilihat tidak mampu untuk diangkat walaupun UMNO kini sudah berada bersama kerajaan.

Bukan sahaja orang Melayu, katanya, orang Cina juga semakin menarik diri daripada menyokong PH yang dilihat tidak membawa solusi tuntas bagi menyelesaikan masalah ekonomi.

“Hari ini saya lihat masyarakat Cina mula menolak Anwar. Berdasarkan perbincangan saya dengan salah seorang ketua parti Gerakan, masyarakat Cina difahamkan sudah meluat dengan DAP.

“Mereka tak perlu pun Ahli Parlimen dap angkat isu ‘bak kut teh’, angkat isu yang menyinggung perasaan orang Islam.

“Sebenarnya orang Cina pun rimas dengan tindak tanduk DAP ini, mereka pun tak setuju dengan idea (bak kut teh) yang sangat provokatif dan rasis ini. Apa yang mereka nak adalah ekonomi yang stabil mata wang yang kukuh, barangan dikawal harga,” katanya.


COVID-19: 12 kes baharu dikesan KKM hari ini

KUALA LUMPUR, 27 Zulhijjah 1441H, Isnin – Kes positif COVID-19 hari ini mencatatkan 12 kes baharu, dengan sepuluh daripadanya penularan dalam negara, manakala dua lagi adalah kes import.

Ketua Pengarah Kesihatan Tan Sri Dr Noor Hisham Abdullah berkata ini menjadikan jumlah kes positif adalah 9,212 kes dan jumlah kes aktif dengan kebolehjangkitan sebanyak 211 kes.

Beliau berkata kesemua sepuluh kes penularan dalam negara itu melibatkan warga tempatan, iaitu satu kes saringan bergejala di Hospital Sungai Buloh, empat kes Kluster Tawar dan dua kes Kluster Sala di Kedah serta tiga kes daripada Kluster Tawar di Pulau Pinang.

“Manakala dua kes import yang telah mendapat jangkitan di luar negara melibatkan bukan warganegara pula adalah masing-masing satu kes di Syria dan Filipina,” katanya dalam kenyataan media mengenai perkembangan COVID-19 hari ini.

Dr Noor Hisham berkata terdapat 17 kes yang telah pulih daripada wabak itu pada hari ini, menjadikan jumlah kumulatif kes pulih sepenuhnya sebanyak 8,876 kes (96.4 peratus daripada jumlah keseluruhan kes).

Katanya, sehingga kini, terdapat lapan kes positif COVID-19 sedang dirawat di Unit Rawatan Rapi (ICU) dengan dua kes memerlukan bantuan pernafasan.

Menurut Dr Noor Hisham tiada pertambahan kes kematian berkaitan COVID-19 direkodkan hari ini, menjadikan jumlah keseluruhan kes kematian COVID-19 di Malaysia kekal sebanyak 125 kes.

Mengulas mengenai Kluster Tawar, beliau berkata dengan penambahan kes baharu itu menjadikan mereka yang dikesan positif COVID-19 bagi kluster itu adalah sebanyak 46 kes.

“Sehingga 12 tengah hari ini, seramai 1,135 orang telah disaring dalam kluster ini. Seramai 918 individu telah disaring di Kedah dengan 39 kes dikesan positif, 655 kes negatif, dan 224 lagi masih menunggu keputusan.

“Di Pulau Pinang pula, 208 individu disaring dengan tujuh kes dikesan positif, 175 individu negatif; dan 26 individu masih menunggu keputusan sementara di Perak (sembilan disaring), tiada kes dikesan positif, lapan individu negatif manakala satu lagi masih menunggu keputusan,” katanya.

Sementara itu, bagi Kluster Sala pula, dua lagi individu dilaporkan positif, menjadikan jumlah keseluruhan sebanyak enam kes.

Seramai 273 orang telah disaring dalam kluster berkenaan membabitkan 269 individu di Kedah, enam didapati positif, 214 negatif, manakala 49 lagi menunggu keputusan, sementara di Pulau Pinang pula, empat individu telah disaring dan kesemuanya didapati negatif.

Dalam perkembangan lain, Dr Noor Hisham berkata aplikasi MySejahtera versi 24 kini membolehkan fungsi check-in dilakukan oleh pengguna dan juga tanggungan secara serentak apabila memasuki sesuatu premis.

“Fungsi ini telah dibangunkan bagi memudahkan dan mempercepatkan proses check-in selaras dengan tujuan kerajaan mewajibkan semua individu yang memasuki mana-mana premis untuk merekodkan kehadiran,” katanya.

Beliau berkata tiada had ditetapkan bagi bilangan nama yang boleh dimasukkan sebagai tanggungan seseorang individu. – Bernama


Rakyat Yaman protes perjanjian normalisasi Israel

SANA’A, 27 Safar 1442H, Khamis – Rakyat Yaman turun ke jalan-jalan di wilayah tenggara Hadhramaut untuk memprotes perjanjian normalisasi antara beberapa negara Arab dengan Israel.

Penunjuk perasaan dilaporkan mengadakan demonstrasi di Hadhramaut, semalam dengan membawa sepanduk yang bertulis: “Kami hanya akan menerima apa yang memuaskan rakyat Palestin.”

Demonstrasi itu berlaku setelah Emiriah Arab Bersatu (UAE) dan Bahrain menandatangani perjanjian kontroversi untuk menormalkan hubungan dengan Israel di White House pada 15 September, di tengah-tengah kemarahan di seluruh Palestin dan dunia Islam.

Rakyat Palestin, yang memperjuangkan kemerdekaan negara di Tebing Barat dan Gaza yang diduduki, dengan Baitulmaqdis Timur sebagai ibu kotanya, memandang kesepakatan itu sebagai pengkhianatan terhadap tujuan mereka.

Sebuah laporan Israel, yang berdasarkan tinjauan dibuat oleh Kementerian Hal Ehwal Strategik Israel, mendapati bahawa 81 peratus pengguna media sosial Arab memberi respon ‘negatif’ terhadap perjanjian normalisasi baru-baru ini yang ditandatangani antara Israel, UAE dan Bahrain, dengan 8 peratus mempunyai pandangan ‘sangat negatif’, sementara hanya 5 peratus yang melihatnya secara positif.

Tinjauan lain menunjukkan bahawa penduduk Arab terus-menerus menentang pengakuan Israel dan menjalin hubungan dengannya.

Hasil Indeks Pendapat Arab 2019-2020 menunjukkan bahawa negara-negara Arab memandang Israel sebagai ancaman utama yang dihadapi oleh negara mereka.

Juga pada hari Rabu, penunjuk perasaan Yaman mengecam kehadiran kuasa asing yang bertapak di wilayah tersebut.

Sebilangan bandar selatan Yaman dikendalikan oleh militan dari Majlis Peralihan Selatan (STC) yang disokong oleh UAE.

Militan STC secara berkala bertempur dengan militan yang disokong Riyadh yang setia kepada bekas Presiden Abd Rabbuh Mansur Hadi walaupun menjadi sebahagian daripada kempen yang dipimpin Arab Saudi terhadap Yaman.

Arab Saudi dan sejumlah sekutu serantau melancarkan kempen menentang Yaman pada bulan Mac 2015, dengan tujuan untuk mengembalikan pemerintahan Abd Rabbuh.

Projek Data Lokasi dan Acara Konflik Bersenjata yang berpusat di AS (ACLED), sebuah organisasi penyelidikan konflik, menganggarkan bahawa perang telah meragut lebih dari 100,000 nyawa.

Militan yang disokong Arab Saudi dan pasukan pemisah saingan bersetuju pada bulan Julai untuk berkongsi kuasa di selatan Yaman dalam usaha untuk menghentikan pertempuran. – Agensi


Moratorium tanpa syarat diberikan kepada peminjam individu, usahawan mikro

KUALA LUMPUR, 17 Zulkaedah 1442H, Isnin – Moratorium enam bulan akan diberikan kepada semua peminjam individu sama ada daripada golongan B40, M40 atau T20 serta usahawan mikro, kata Perdana Menteri Tan Sri Muhyiddin Yassin.

Beliau berkata tidak ada lagi syarat seperti pengurangan pendapatan, semakan sama ada pemohon telah hilang pekerjaan dan dokumentasi yang perlu dikemukakan untuk permohonan.

“Anda cuma perlu memohon dan kelulusan akan diberikan secara automatik.

“Kemudahan ini juga ditawarkan kepada pengusaha perusahaan kecil dan sederhana (PKS) yang terjejas tertakluk kepada semakan dan kelulusan pihak bank,” katanya semasa mengumumkan Pakej Perlindungan Rakyat Dan Pemulihan Ekonomi (PEMULIH) yang disiarkan secara langsung, hari ini..

Muhyiddin berkata, permohonan akan dibuka pada 7 Julai, 2021, dan peminjam hanya perlu memohon dan menandatangani perjanjian pindaan syarat-syarat pinjaman yang berkaitan.

“Saya berharap inisiatif moratorium ini dapat sedikit sebanyak membantu peminjam individu dan PKS dalam menguruskan aliran tunai mereka semasa tempoh yang mencabar ini.

“Bagaimanapun, saya juga ingin berpesan gunalah tawaran ini dengan sebaiknya dan jika tidak mendesak, janganlah membuat tambahan komitmen kewangan lain,” ujarnya,

Menerusi pakej bantuan PEMERKASA Tambahan, kerajaan dengan kerjasama Bank Negara Malaysia (BNM) dan pihak bank telah melaksanakan inisiatif bayaran balik pinjaman secara bersasar.

Setakat ini, lebih daripada 250,000 peminjam yang layak telah mendapat kelulusan secara automatik, memilih sama ada untuk mendapatkan moratorium selama tiga bulan atau pengurangan bayaran ansuran sebanyak 50 peratus selama enam bulan.

Sementara itu, Perdana Menteri turut mengumumkan BNM juga komited untuk menyediakan akses bantuan kewangan kepada usahawan PKS.

Sehingga kini, masih terdapat RM6.6 bilion baki sedia ada daripada keseluruhan RM25.1 bilion yang telah disediakan oleh bank pusat untuk manfaat pemohon baharu.

“Melalui pakej PEMULIH, BNM bersetuju untuk menambah RM2 bilion lagi menjadikan baki dana ini berjumlah RM8.6 bilion.

“Diharapkan dana ini dapat memenuhi pelbagai keperluan PKS dan usahawan mikro dalam meredakan kekangan aliran tunai perniagaan mereka,” tambahnya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Di mana pihak berkuasa ketika pencerobohan tanah berlaku?

BANGI, 4 Zulhijjah 1442H, Rabu – Pelik! Tidakkah pihak berkuasa tempatan sedar sejumlah besar tanah kerajaan diceroboh pihak tidak sepatutnya dalam tempoh masa yang begitu lama.

Lebih menghairankan, di manakah pihak berkuasa ketika pencerobohan berlaku dan apakah ada pihak terbabit sama menjadi ‘talian hayat’ kepada si penceroboh?

Demikian persoalan dibangkitkan Presiden BERJASA, Ustaz Haji Zamani Ibrahim terhadap pelbagai laporan isu pencerobohan tanah kerajaan kebelakangan ini, khususnya di Raub, Pahang dan Negeri Sembilan.

Atas sebab itu, beliau berkata, BERJASA bersetuju dengan cadangan Pemerhati Rasuah Malaysia (MCW) dalam menggesa kerajaan untuk mendapatkan maklumat sebanyaknya mengenai aktiviti pencerobohan yang telah atau sedang berlaku ketika ini.

“Kita begitu sedar bahawa pentingnya melindungi tanah kerajaan, terutamanya yang berstatus Tanah Rizab Melayu di bawah Enakmen Negeri tertentu supaya dapat memastikan penguasaan orang Melayu terhaap tanah mereka masih terjamin.

“Penyusutan jumlah tanah rizab telah tercatat pada 2013, yakni sebanyak 12 peratus yang kemudiannya meningkaat kepada hampir 32 peratus pada tahun 2018. Namun, status semasa pula masih samar,” katanya dalam kenyataan, hari ini.

Beliau berkata, faktor penyusutan tanah rizab sebelum ini adalah berpunca daripada kelemahan pengurusan maklumat, kerja pemantauan dan penggunaan tanah yang tidak atau mengambil masa lama untuk diganti semula mengikut nilai serta keluasannya.

Lebih mengecewakan, apabila ada dakwaan bahawa tanah rizab ini dijual kepada orang bukan Melayu dengan meluas, katanya.

“Oleh itu, pihak perhutanan negeri perlu menjalankan tugas berlandaskan undang-undang secara menyeluruh dan pantas.

“Akta perhutanan negara kita sudah menyatakan bagaimana hutan-hutan ini perlu dikawal, cara mengambil hasil hutan dan sebagainya,” katanya.

Justeru, Ustaz Zamani menggesa pihak berkuasa mematuhi akta berkenaan tanpa sebarang kepentingan dan tidak menunggu segala aktiviti pencerobohan dibongkar oleh rakyat yang boleh menunjukkan kegagalan tadbir urus.

“Jika kerajaan negeri bersedia untuk memberi atau mewartakan satu kawasan hutan sebagai hutan simpan kekal bagi menggantikan kawasan terbabit, mereka boleh mengambil tindakan yang perlu seperti memberi lesen sementara.

“Langkah pewartaan terhadap tanah secara terus juga boleh membantu meningkatkan jumlah keluasan tanah rizab Melayu yang sehingga sekarang masih tidak mencapai 50 peratus seperti berada dalam Wasiat Raja-Raja Melayu,” katanya.

Beliau berkata, laporan semasa mengenai status tanah rizab Melayu, sama ada bertambah, menyusut atau sudah diganti mestilah didedahkan secara konsisten kepada rakyat.

“Ini penting agar rakyat bersama dalam agenda perjuangan mempertahankan tanah ini daripada pupus tanpa jejak.

“Hal ini sepatutnya menjadi keutamaan bagi sebuah negara yang berdaulat. Bertindaklah sekarang sebelum generasi kita dibiar merempat di tanah air sendiri,” katanya.


Timbalan Menteri KKMM positif COVID-19

BANGI, 29 Jamadilawal 1442H, Rabu – Timbalan Menteri Komunikasi dan Multimedia, Datuk Zahidi Zainul Abidin menjadi anggota Kabinet keempat disahkan positif COVID-19.

Pejabat Timbalan Menteri KKMM memaklumkan bahawa Zahidi disahkan dijangkiti wabak itu setelah menerima keputusan ujian saringan awal pagi tadi.

Katanya, beliau menjalani ujian saringan COVID-19 sejurus tiba di Kuala Lumpur dari Pulau Pinang pada 11 Januari lalu.

Terdahulu, Zahidi pada 25 Disember 2020 telah menjalani ujian saringan COVID-19 dan keputusannya ialah negatif.

“Beliau telah dibawa ke Hospital Sungai Buloh, Selangor untuk menjalani rawatan lanjut mengikut garis panduan yang telah ditetapkan oleh Kementerian Kesihatan Malaysia.

“YB Datuk Zahidi kini berada dalam keadaan yang stabil dan memohon maaf atas segala kesulitan yang timbul. Beliau juga berdoa agar Allah SWT mempermudah urusan semua yang terlibat,” kata pejabat itu dalam kenyataan, hari ini.

Sebelum ini, tiga menteri Kabinet iaitu Menteri di Jabatan Perdana Menteri (Ekonomi), Datuk Seri Mustapa Mohamed, Menteri Pembangunan Wanita, Keluarga dan Masyarakat, Datuk Seri Rina Mohd Harun dan Menteri Dalam Negeri, Datuk Seri Hamzah Zainuddin disahkan positif COVID-19.


Undi 18: Pelaksanaan perlu seiring pendidikan amalan demokrasi

KUALA LUMPUR, 5 Safar 1443H, Ahad – Pelaksanaan Undi 18 perlu seiring dengan pendidikan mengenai sistem politik dan amalan demokrasi di negara ini khususnya kepada generasi muda, kata pemimpin pertubuhan bukan kerajaan berkaitan belia.

Presiden Majlis Belia Malaysia (MBM), Jufitri Johar berkata, walaupun MBM gembira dengan komitmen kerajaan hari ini untuk melaksanakan Undi 18, namun pada masa sama generasi muda perlu dididik bagaimana untuk menggunakan hak mengundi itu sebaik-baiknya.

“Dalam menyambut baik perlaksanaan ini, kita harus ingat ia bukan sahaja hak, tetapi merupakan satu tanggungjawab.

“Generasi muda harus dididik untuk memilih pemimpin yang betul dan beretika dan bukan sekadar mengikut rakan dan emosi,” katanya ketika dihubungi Bernama.

Bagi MBM, Jufitri berkata, pihaknya telah mengambil inisiatif melaksanakan Sekolah Politik 2.0 secara maya, dalam membantu memberi pendedahan kepada belia mengenai sistem politik negara dan usaha berkenaan mendapat sambutan menggalakkan daripada belia pelbagai kaum.

“Dengan penyertaan yang memberansangkan ini, ia membuktikan generasi muda amat berminat untuk menjalankan hak mereka sebagai pengundi,” katanya.

Beliau berkata, tanggungjawab memberikan maklumat secukupnya kepada generasi muda sebelum mereka menterjemahkan aspirasi mereka pada kertas undi secara bijaksana, adalah tanggungjawab semua pihak.

Sementara itu, Jufitri yakin Undi 18 berkenaan mampu dilaksanakan pada Pilihan Raya Umum ke-15 (PRU15), berasaskan kesungguhan usaha transformasi Parlimen yang diwar-warkan oleh Menteri di Jabatan Perdana Menteri Datuk Seri Wan Junaidi Tuanku Jaafar.

Presiden Gabungan Pelajar Melayu Semenanjung (GPMS) Mohd Alif Anas Md Noor pula berkata, pendidikan sistem politik dan kenegaraan sepatutnya dimasukan dalam sukatan mata pelajaran peringkat sekolah, dan diberikan seawal usia 16 tahun.

Beliau berkata, ia bertujuan untuk memberi kefahaman dan kesedaran kepada generasi muda mengenai peranan mereka, tentang pentingnya amalan sistem demokrasi di negara ini dipelihara dan dilaksanakan sebaik-baiknya.

“Guru-guru harus bersikap natural dan tidak menyebelahi mana-mana pihak dalam memberi pendidikan ini secara menyeluruh. Ia juga perlu dijadikan sebagai sukatan mata pelajaran bagi mengelakkan guru dan pelajar daripada dimanipulasi oleh mana-mana pihak,” katanya.

Selain itu Mohd Alif Anas juga mencadangkan kelayakan untuk menjadi calon pilihan raya pada umur 18 tahun, diselarikan dengan pelaksanaan Undi 18.

Beliau berkata sekiranya semua pihak seperti Suruhanjaya Pilihan Raya (SPR) dan badan perundangan berkerjasama dan berganding bahu mencari titik persefahaman, GPMS yakin Undi 18 ini mampu dijalankan pada PRU 15 nanti.

Dalam pada itu,  Mohd Alif Anas berkata SPR perlu mencari mekanisme terbaik untuk menjalankan pilihan raya dalam fasa pandemik.

“Kita faham kestabilan politik adalah kunci kepada sebuah kerajaan yang cekap. Oleh itu, kita perlu sedar pilihan raya perlu diadakan jika sampai pada waktunya,” katanya.
— Bernama


Hubungan Israel-Lubnan tegang, berbalas serangan roket

TEBING BARAT, 6 Zulkaedah 1444H, Jumaat – Rejim haram Israel menembak jatuh dron yang menyeberang dari Lubnan pada hari Khamis, kata pihak tentera dalam satu kenyataan, lapor Reuters.

“Pasukan Pertahanan Israel (IDF) mengenal pasti dan menjatuhkan dron yang melintasi dari wilayah Lubnan ke wilayah Israel menuju ke bandar Zar’it,” kata tentera.

Pihaknya tidak segera mengenal pasti ‘siapa’ yang menghantar dron itu dari Lubnan dan mengeluarkan gambar UAV yang terletak di dalam semak duri.

“IDF akan terus menghalang sebarang percubaan untuk melanggar kedaulatan Israel,” kata tentera.

Bulan lalu, rejim haram Israel berkata kumpulan bersenjata Lubnan, Hizbullah, adalah dalang di sebalik serangan bom di jalanan yang mencederakan seorang pemandu di utara Israel pada bulan Mac, dan pada masa lalu mengatakan ia menembak jatuh dron kumpulan itu.

Hizbullah yang disokong Iran dan Israel berperang selama sebulan pada 2006 dan telah berbalas tembak beberapa kali sejak itu, tetapi kedua-dua pihak mengelak konfrontasi berskala besar. -Agensi


Kadar populasi dewasa lengkap divaksin kini 91.2 peratus

KUALA LUMPUR, 8 Rabiulawal 1443H, Jumaat – Kadar populasi dewasa di Malaysia yang lengkap menerima vaksin COVID-19 kini mencapai 91.2 peratus atau 21,355,550 setakat 11.59 malam tadi.

Berdasarkan data Kementerian Kesihatan yang disiarkan di portal COVIDNOW, sebanyak 95 peratus populasi dewasa atau 22,247,174 individu sudah menerima sekurang-kurangnya satu dos vaksin.

Semalam, sejumlah 206,418 dos vaksin diberikan melibatkan golongan dewasa dan remaja.

Ini menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) yang dilancar sejak 24 Februari lepas meningkat kepada 46,458,672.

Bagi kanak-kanak dan remaja berusia 12 hingga 17 tahun, setakat semalam 17.5 peratus atau 551,972 orang telah melengkapkan suntikan vaksin manakala 76.7 peratus atau 2,416,010 lagi menerima sekurang-kurangnya satu dos vaksin menerusi PICK bagi golongan itu yang bermula sejak 8 September lepas. – Bernama


Kartel daging: Syarikat, pengarah dan pengurus dituduh lagi

JOHOR BAHRU, 10 Ramadan 1442H, Khamis  – Sebuah syarikat pembekal makanan sejuk beku serta pengarah dan pengurusnya yang sebelum ini dituduh menggunakan perihal dagangan palsu dalam kes sindiket kartel daging sejuk beku import, sekali lagi didakwa di Mahkamah Sesyen di sini.

Hari ini mereka didakwa atas empat pertuduhan bersabit kesalahan bersubahat dan memiliki barangan dilarang import bernilai RM643,465.39 pada Disember 2020.

Bagaimanapun, tertuduh Yong Chee Keong, 40, yang juga Pengarah LY Frozen Food Sdn Bhd mengaku tidak bersalah apabila semua pertuduhan ke atasnya dibacakan secara serentak bersama-sama pertuduhan ke atas syarikat, di hadapan Hakim Wan Mohd Nor Hisham Wan Yaakob.

Mengikut kertas pertuduhan, Yong yang mewakili syarikat dan dirinya didakwa dengan empat pertuduhan memiliki barang-barang larangan berjumlah RM643,465.39 bersama-sama dengan seorang lagi yang masih bebas iaitu Tan Siew Huak, 42.

Sementara itu, pengurus syarikat tersebut Chong Kim Kuang, 48, juga mengaku tidak bersalah atas empat pertuduhan bersubahat dengan syarikat LY Frozen Food, Yong dan Tan selepas pertuduhan terhadapnya dibacakan di hadapan Hakim Ahmad Fuad Othman di kamar berasingan.

Ketiga-tiga tertuduh didakwa melakukan semua kesalahan berkenaan di sebuah premis beralamat No. 663, Jalan 3/4, Kawasan Perindustrian Desa Idaman, Senai di Kulai pada 15 Dis 2020.

Mereka didakwa menurut  Seksyen 135(1)(d) Akta Kastam 1966 yang memperuntukkan denda tidak kurang 10 kali ganda dan tidak lebih daripada 20 kali ganda nilai atau dipenjara tidak lebih lima tahun atau kedua-duanya.

Mahkamah menetapkan jaminan berjumlah RM100,000 ke atas Yong dengan seorang penjamin berserta syarat tambahan perlu melaporkan diri di balai polis berhampiran dua kali sebulan, sementara Chong pula dibenarkan ikat jamin RM60,000 dengan dua penjamin berserta syarat tambahan yang sama.

Mahkamah turut menetapkan 3 Jun ini sebagai tarikh sebutan semula kes untuk serahan dokumen.

Pendakwaan dikendalikan Timbalan Pendakwa Raya Jasmee Hameeza Jaafar dan Nur Suriati Mohamad manakala syarikat, Yong dan Chong diwakili barisan peguam Zamri Idrus, Ridzuan Othman dan Saifuz Zaman Abd Rahman. – Bernama


Negara penjenayah perang Israel, AS mahu ‘cekik’ Gaza hingga nafas terakhir

Oleh Ainul Illia Meor Suzurudin

BANGI, 15 Rabiulakhir 1445H, Isnin – Serangan ‘menggila’ penjenayah perang Israel ketika ini dijangka akan berterusan sehingga mereka mencapai objektif akhir menakluki Gaza.

Selagi Amerika Syarikat (AS) dan sekutunya masih berkeras membantu Israel, maka usaha mendesak gencatan senjata dan mendapatkan bantuan kemanusiaan memang mustahil berlaku, kata Ketua Pegawai Eksekutif (CEO) IRIS Institute, Syed Ahmad Israa’ Syed Ibrahim.

Ini kerana, ada ataupun tiada gencatan senjata, kedua-duanya sudah tidak dapat mengalihkan persepsi negatif dan buruk dunia terhadap Israel dan AS.

Justeru, memberi nafas baru kepada penduduk Palestin dengan melaksanakan gencatan senjata jelas tidak membawa apa-apa manfaat kepada rejim pengganas Israel.

“Memang objektif dari awal serangan Israel ke atas Gaza ialah untuk hapuskan Gerakan Perjuangan Islam Palestin (Hamas) dan tekan penduduk Gaza keluar kosongkan Gaza.

“Tapi adakah objektif Israel ni berjaya atau tak, bergantung pada daya tahan Hamas dan penduduk Gaza.

“Jika penduduk Gaza mendapat makanan dan ada tempoh berehat semula, maka AS dan Israel akan berdepan dengan serangan balas yang lebih dahsyat. Jadi mereka mahu ‘cekik’ Gaza sehingga ke nafas terakhir,” katanya ketika dihubungi Ismaweb.net.

Gencatan senjata pada asasnya bermakna menghentikan pertempuran. Gencatan senjata tertakluk kepada persetujuan semua pihak dan biasanya melibatkan proses formal politik dengan komitmen untuk mengurangkan konflik, seperti meletakkan senjata atau mengubah kedudukan pasukan.

Ia cenderung untuk meliputi seluruh kawasan geografi di mana peperangan sedang dilancarkan. Ia mungkin membawa kepada penyelesaian kekal.

Namun, ini adalah pilihan jangka panjang yang ditolak oleh AS, United Kingdom (UK) dan negara lain, yang menyokong hak Israel untuk mempertahankan diri — dengan meneruskan perangnya ke atas Gaza.

Sementara itu, mengulas pertelingkahan dalaman Israel, termasuk di kalangan pemimpin dan rakyat negara haram itu sendiri, Syed Ahmad Israa’ tidak menafikan ia mungkin satu faktor yang boleh merosakkan fokus Israel.

Tetapi, beliau menegaskan, berikutan peperangan ini sekarang sudah memiliki campur tangan pengurusan oleh AS, maka selagi objektif belum tercapai serangan akan terus berlaku.

Ketika ditanya mengenai laporan bahawa kemungkinan normalisasi antara Arab Saudi dan Israel diteruskan selepas perang tamat, Syed Ahmad Israa’ menyifatkan ia satu malapetaka besar jika benar berlaku.

“Jika Arab Saudi teruskan normalisasi dan diikuti pula oleh negara seperti Indonesia dan Malaysia, memang satu malapetaka besar kepada umat Islam kerana isu Palestin dan Masjid Al-Aqsa akan hilang sepenuhnya daripada agenda kerajaan-kerajaan Islam,” katanya.

Pada 24 Oktober lalu, The Times of Israel melaporkan Presiden AS, Joe Biden dan Putera Mahkota Arab Saudi, Mohammed bin Salman bersetuju untuk akhirnya ‘mengusahakan’ rundingan yang sedang dijalankan untuk menormalkan hubungan antara Israel dan Arab Saudi sebelum meletusnya perang Gaza, kata White House dalam teks daripada panggilan telefon kedua-dua pemimpin.

Biden dan Mohammed bin Salman menegaskan kepentingan bekerja ke arah keamanan yang mampan antara Israel dan Palestin sebaik sahaja krisis reda.

Serta meneruskan ‘kerja’ yang telah dijalankan antara Arab Saudi dan Amerika Syarikat sejak beberapa bulan kebelakangan ini, kata teks White House.


COVID-19: Bandar Xi’an kenakan penutupan separa buat sementara

BEIJING, 14 Ramadan 1443H, Sabtu – Bandar Xi’an di barat laut China akan mengenakan penutupan separa COVID-19 buat sementara waktu, untuk mengurangkan pergerakan 13 juta penduduknya.

Langkah itu diambil selepas bandar itu melaporkan berpuluh-puluh jangkitan COVID-19 bulan ini, ketika China memerangi rekod gelombang kes.

Sejak Mac, China telah bergelut dengan wabak COVID-19 yang paling teruk sejak virus muncul di pusat bandar Wuhan pada akhir 2019.

Walaupun jumlahnya kekal sederhana mengikut perbandingan antarabangsa, gelombang terkini telah memberi tekanan besar pada dasar ‘pelepasan dinamik’ China yang bertujuan untuk tidak membiarkan jangkitan tidak dapat dikesan, dengan langkah tegas menganggu rantaian bekalan serta ekonomi tempatan.

Presiden China, Xi Jinping berkata, usaha kawalan dan pencegahan wabak tidak seharusnya berhenti dan China akan berusaha untuk meminimumkan kesan dasar itu terhadap pembangunan ekonomi serta sosial.

Xi’an – yang mengurung penduduknya pada Disember untuk memerangi wabak varian Delta – menemukan 43 jangkitan tempatan dalam serangan Omicron.

Bandar itu bertindak mengekang pergerakan penduduk dari hari Sabtu hingga Selasa, walaupun ia tidak lagi mengenakan penutupan penuh.

Penduduk sebahagian besarnya harus kekal di rumah, manakala syarikat perlu beroperasi seperti biasa tetapi menggalakkan pekerja tinggal di tempat kerja.

Antara 16 April dan 19 April, bandar ini juga akan menangguhkan kebenaran makan di restoran dan operasi pelbagai tempat hiburan, termasuk sesi persekolahan secara bersemuka.-  Agensi


Delegasi Ukraine tumbuk wakil Russia dalam perhimpunan di Turkiye

ANKARA, 15 Syawal 1444H, Sabtu – Seorang delegasi Ukraine menumbuk muka seorang perwakilan Russia ketika perhimpunan negara-negara Laut Hitam di ibu negara Turkiye pada Khamis lalu.

Kejadian berlaku selepas bendera Ukraine dirampas bagi menghalang daripada diterbitkan dalam temu bual video dengan perwakilan utama Russia.

Olesandr Marikovski menyiarkan video di halaman Facebooknya, di mana dia memukul wakil Russia dan mendapatkan semula bendera biru dan kuning negaranya.

Insiden itu berlaku di laluan bangunan Parlimen, tempat Perhimpunan Pertubuhan Kerjasama Ekonomi Laut Hitam (BSEC) diadakan.

Sebelum kejadian, beberapa perwakilan Ukraine bergaduh dengan pegawai keselamatan yang cuba menarik mereka ketika mengadakan protes, dan memegang bendera mereka di sebelah perwakilan Russia ketika dia berucap di perhimpunan.

Gambar gangguan itu disiarkan Parlimen Turkiye di laman webnya, dan susulan itu Ketua Parlimen, Mustafa Sentop mengeluarkan teguran keras.

“Saya mengecam tingkah laku ini yang mengganggu persekitaran aman yang cuba diwujudkan Turkiye,” katanya.

Ketika wakil dari 13 negara dalam BSEC bertemu pada hari Khamis, dron Russia terus menyerang ibu kota Ukraine, Kyiv.

Ketika ini, tiada rundingan damai untuk menamatkan perang, yang telah memusnahkan bandar dan bandar Ukraine, membunuh ribuan orang dan menghalau berjuta-juta orang dari rumah mereka. – Agensi


PRN Johor: 2.57 juta pengundi biasa layak mengundi

JOHOR BAHRU, 27 Jamadilakhir 1443H, Ahad – Seramai 2.576 juta pengundi biasa daripada keseluruhan 2.599 juta pengundi berdaftar layak mengundi pada Pilihan Raya Negeri (PRN) Johor yang akan diadakan tidak lama lagi.

Berdasarkan statistik yang dikeluarkan Suruhanjaya Pilihan Raya (SPR), daripada jumlah keseluruhan itu, 22,536 orang merupakan pengundi awal melibatkan 10,958 anggota tentera dan pasangan, manakala 11,578 pula anggota polis dan pasangan mereka.

Menurut data yang diwartakan SPR pada 17 Januari lepas, jumlah pengundi tidak hadir luar negara adalah seramai 376 orang di semua kawasan Dewan Undangan Negeri (DUN).

Pengundi boleh membuat semakan awal melalui portal semakan daftar pemilih https://pengundi.spr.gov.my., aplikasi MySPR Semak dan Hotline SPR menerusi talian 03-88927018.

Jumlah pengundi di Johor mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas susulan pendaftaran automatik Undi18.

SPR dijangka mengumumkan tarikh PRN Johor selepas mengadakan mesyuarat khas pada 9 Februari ini. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


China, AS janji tingkat kerjasama tangani perubahan iklim

GLASGOW, 6 Rabiulakhir 1443H, Khamis – China dan Amerika Syarikat (AS), dua pengeluar karbon dioksida terbesar di dunia, berjanji untuk meningkatkan kerjasama menangani perubahan iklim, termasuk mengurangkan pelepasan metana, melindungi hutan serta menghentikan penggunaan arang batu secara berperingkat.

Dalam satu kenyataan bersama yang diumumkan pada Persidangan Perubahan Iklim Pertubuhan Bangsa-Bangsa Bersatu (COP26) di Glasgow, dua negara itu berkata, mereka telah mencapai persetujuan untuk menggandakan usaha memerangi perubahan iklim dengan ‘tindakan konkrit’.

Dua negara penyebab pencemaran karbon dioksida terbesar itu berkata, perjanjian mereka memerlukan ‘tindakan iklim dipertingkatkan pada 2020-an’ menggunakan garis panduan Perjanjian Iklim Paris 2015, termasuk sasaran pengurangan pelepasan baharu yang lebih kukuh pada 2025.

“Kedua-dua pihak menyedari bahawa terdapat jurang antara usaha semasa dan matlamat Perjanjian Paris, jadi kami akan bersama-sama mengukuhkan tindakan iklim,” kata Duta Khas China mengenai Hal Ehwal Perubahan Iklim, Xie Zhenhua dalam mengumumkan perjanjian itu, semalam.

Perjanjian 2015 itu menuntut negara-negara supaya komited berusaha ke arah mengehadkan kenaikan suhu global kepada antara 1.5 Celcius dan 2 Celcius melalui pengurangan pelepasan menyeluruh.

Zhenhua berkata, China dan AS telah menjalankan 30 pertemuan maya sepanjang 10 bulan lalu untuk menghasilkan inisiatif itu.

“Sebagai dua kuasa besar di dunia, China dan Amerika Syarikat perlu memikul tanggungjawab untuk bekerjasama dengan pihak lain dalam menangani perubahan iklim,” katanya.

AS dan China bersama-sama menyumbang kira-kira 40 peratus daripada semua pencemaran karbon.

Duta Khas Presiden AS untuk Iklim, John Kerry berkata, negara-negara itu juga bersetuju untuk mengurangkan pelepasan metana dan perjanjian dengan China adalah kenyataan sokongan bagi kejayaan sidang kemuncak iklim Pertubuhan Bangsa-Bangsa Bersatu (PBB).

“Kami bersama-sama menyatakan sokongan kami untuk melihat COP26 yang berjaya, termasuk unsur-unsur tertentu yang akan menggalakkan cita-cita.

“Tetapi biar saya jelaskan bahawa pengisytiharan ini adalah satu langkah yang boleh kita bina untuk merapatkan jurang. Setiap langkah penting sekarang dan kita mempunyai perjalanan jauh di hadapan kita,” kata Kerry pada sidang akhbar. – Agensi


‘Saya PM sah, Anwar perlu buktikan dakwaannya’

BANGI, 5 Safar 1442H, Rabu – Dakwaan Presiden PKR, Datuk Seri Anwar Ibrahim bahawa beliau mendapat sokongan majoriti Ahli Parlimen untuk membentuk kerajaan perlu dibuktikan mengikut proses dan kaedah yang ditentukan oleh Perlembagaan Persekutuan.

Perdana Menteri, Tan Sri Muhyiddin Yassin dalam satu kenyataan hari ini berkata, tanpa melalui proses dinyatakan, kenyataan Anwar hanyalah dakwaan semata-mata.

“Sehingga dibuktikan sebaliknya, kerajaan Perikatan Nasional masih berdiri teguh dan saya adalah Perdana Menteri yang sah,” katanya.

Muhyiddin pada masa sama meminta rakyat supaya bertenang menghadapi situasi ketika ini.

“InsyaAllah, isu ini akan ditangani dengan baik menurut proses undang-undang dan Perlembagaan Persekutuan,” katanya.

Terdahulu, Anwar dalam sidang media mendakwa telah mendapat sokongan yang kukuh dan meyakinkan daripada Ahli Parlimen untuk membentuk Kerajaan Persekutuan yang baharu.

Beliau juga mendakwa, sudah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara (IJN).

“Dengan sokongan dan majoriti kukuh dan meyakinkan, bermakna pada saat ini kerajaan Perdana Menteri, Tan Sri Muhyiddin Yassin telah jatuh.

“Jumlahnya kukuh dan meyakinkan, jauh daripada majoriti kecil,” katanya tanpa mendedahkan bilangan Ahli Parlimen yang menyokongnya.


Desakan PRU15 gambaran Zahid Hamidi tak dapat sokongan Top 5 UMNO?

BANGI, 8 Safar 1444H, Isnin – Benarkah tindakan mendesak Pilihan Raya Umum ke-15 (PRU15) disegerakan secara terbuka hanya memberi gambaran bahawa Presiden Datuk Seri Ahmad Zahid Hamidi tidak mendapat sokongan di peringkat Top 5 UMNO?

Ini kerana, banyak tindakan UMNO kebelakangan ini seperti tidak selari dengan keputusan-keputusan yang telah dibuat sebaik Naib Presiden terkanan parti itu, Datuk Seri Ismail Sabri Yaakob berjaya dilantik sebagai Perdana Menteri baharu pada 21 Ogos 2021.

Bekas Profesor Madya Fakulti Sains Sosial dan Kebangsaan, Universiti Malaysia Sabah (UMS), Dr Mohd Noor Yazid berkata, Majlis Kerja Tertinggi (MKT) UMNO sebelum ini ada menyatakan bahawa tempoh Perdana Menteri baharu hanya memfokuskan usaha membantu rakyat, menangani COVID-19 dan memastikan proses vaksinasi disegerakan.

Beliau berkata, setelah negara berjaya mencapai tahap imunisasi kelompok, Perdana Menteri UMNO itu mestilah segera menasihati Yang di-Pertuan Agong bagi menyerahkan kembali mandat kepada rakyat melalui PRU15.

“Begitupun, sesudah Datuk Seri Ismail Sabri Yaakob, Naib Presiden terkanan UMNO berjaya dilantik sebagai Perdana Menteri yang baharu pada 21  Ogos 2021, nada MKT UMNO mula berubah.

“Sewaktu menegaskan pendirian menyokong pelantikan Ismail Sabri sebagai Perdana Menteri, MKT Khas UMNO pada 27 Ogos 2021 memutuskan bahawa UMNO mesti menjadi pelopor kepada usaha reformasi dalam pelbagai cabang kerajaan, termasuklah untuk mewujudkan Parlimen lebih efisyen, pentadbiran telus dan bersih, pendanaan politik, Akta Anti Lompat Parti.

“…selain campur tangan politik dalam pelbagai institusi yang menjadi benteng kedaulatan undang-undang seperti Peguam Negara, Suruhanjaya Pencegahan Rasuah Malaysia, Polis Diraja Malaysia dan lain-lain,” katanya.

Menulis di Berita Harian (BH), Dr Mohd Noor berkata, Ahmad Zahid dalam kenyataannya pada 8 September 2021 menyebut UMNO telah membuat pendirian menyokong pelantikan Ismail Sabri sebagai Perdana Menteri.

Merujuk kenyataan Zahid itu bermakna, parti menyerahkan kebijaksanaan kepada Ismail Sabri sebagai Perdana Menteri dalam membuat keputusan yang beliau rasakan sesuai dalam mengemudi pentadbiran negara.

“Ini diikuti oleh penegasan MKT UMNO pada 12 Januari 2022 bahawa sokongan kepada Ismail Sabri adalah sentiasa kekal, malah perlu dimantapkan.

“Seterusnya, MKT UMNO pada 14 April 2022 sebulat suara mencadangkan Ismail Sabri sebagai calon Perdana Menteri bagi PRU15,” katanya.

Menurut Dr Mohd Noor, MKT UMNO pada 24 Jun lalu juga menegaskan kembali mengenai keperluan Akta Anti Lompat Parti dibentang segera di Parlimen sebelum PRU15 dengan tambahan akta pendanaan politik juga perlu diwujudkan supaya garis panduan jelas mengenai kewangan parti.

Malah, MKT UMNO juga menetapkan bahawa negeri-negeri di bawah pentadbiran Barisan Nasional (BN) melakukan langkah meminda undang-undang tubuh/enakmen negeri masing-masing setelah pindaan Perlembagaan Persekutuan berkaitan larangan lompat parti selesai digazetkan.

Oleh itu, katanya, UMNO sendiri telah berkali-kali memutuskan bahawa menyerah kebijaksanaan kepada Ismail Sabri untuk membuat keputusan, apatah lagi beliau diputuskan sebagai calon Perdana Menteri bagi PRU15.

Maka, sudah pasti Ismail Sabri maklum apa yang perlu dilakukan bagi memastikan kemenangan besar UMNO dan BN dalam PRU15, katanya.

“UMNO sendiri juga memutuskan bahawa kerajaan masih perlu membereskan beberapa agenda penting yang belum selesai, seperti mewujudkan Parlimen lebih efisien, pentadbiran telus dan bersih dan Akta Pendanaan Politik selain memastikan negeri-negeri di bawah pentadbiran BN hendaklah melakukan langkah untuk meminda undang-undang tubuh/enakmen negeri masing-masing.

“Kesemua ini sedang dilaksanakan pihak kerajaan dan ia memerlukan sedikit masa untuk dijayakan, maka bila tiba-tiba sahaja gendang PRU15 dipalu maka ia memberi mesej yang bercanggah dengan keputusan-keputusan parti sebelum ini,” katanya.


Lantikan Zahid, menteri kalah PRU15 jejas kredibiliti Kabinet Anwar

BANGI, 8 Jamadilawal 1444H, Sabtu – Veteran politik, Tan Sri Rafidah Aziz mempertikaikan dua isu besar dalam pembentukan Kabinet kerajaan campuran yang diumumkan Perdana Menteri, Datuk Seri Anwar Ibrahim semalam.

Beliau menyifatkan pelantikan Timbalan Perdana Menteri membabitkan individu yang masih terpalit kes rasuah dan melantik mereka yang kalah pada Pilihan Raya Umum Ke-15 (PRU15) sebagai senator, adalah keputusan tidak tepat.

Rafidah menyelar pelantikan Pengerusi Barisan Nasional (BN), Datuk Seri Ahmad Zahid Hamidi sebagai Timbalan Perdana Menteri, walaupun masih berdepan 47 pertuduhan pecah amanah, rasuah dan pengubahan wang haram membabitkan Yayasan Akalbudi.

“Walaupun seseorang itu dianggap tidak bersalah sehingga terbukti bersalah. Tetapi, jika individu tersebut akhirnya didapati bersalah, maka perlu mendapatkan TPM yang lain.

“Kenapa perlu ditekan untuk melantik sekarang sedangkan kita sudah ada seorang lagi TPM dalam Kabinet buat masa ini,” katanya dalam kenyataan, hari ini.

Mengulas lanjut, Rafidah turut mempersoalkan kredibiliti individu yang kalah pada PRU15 lalu, namun masih dilantik menjadi menteri melalui pelantikan Ahli Dewan Negara.

Katanya, individu yang kalah memberi gambaran jelas telah ditolak pengundi namun tetap dilantik menjadi menteri.

“Di mana kredibiliti apabila kalah diletakkan semula dalam kepemimpinan? Ada yang lain mungkin lebih sesuai untuk dilantik.

“Cemar susu sebelanga kerana dua sudu nila. Dua perkara ini tidak seharusnya menjadi keperluan untuk dilantik dalam barisan kepemimpinan kerana diyakini menjejaskan barisan kepemimpinan seluruhnya,” katanya.

Terdahulu, seramai empat daripada 28 jemaah menteri telah mengangkat sumpah sebagai Ahli Dewan Negara hari ini, iaitu Datuk Seri Saifuddin Nasution Ismail; Tengku Datuk Seri Zafrul Tengku Abdul Aziz; Datuk Seri Zambry Abdul Kadir dan Datuk Dr Mohd Na’im Mokhtar.


Cadang wujud KAFA di sekolah menengah

BANGI, 5 Rejab 1443H, Isnin – Kerajaan bercadang mewujudkan pengajian Kelas al-Quran dan Fardu Ain (KAFA) di peringkat sekolah menengah dalam usaha memperkasakan ilmu kerohanian dalam kalangan remaja.

Sukatan pelajaran yang akan digunakan disesuaikan mengikut tahap kedewasaan para pelajar sekolah menengah, kata Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.

“Beza kelas KAFA ini dengan kelas agama biasa adalah sukatan yang digunakan lebih kepada praktikal.

“Selain itu, ilmu agama yang akan diajarkan kepada pelajar juga adalah lebih mendalam,” katanya seperti dipetik portal tempatan, hari ini.

Katanya, sukatan diguna pakai kelas KAFA selama ini di bawah seliaan Jabatan Kemajuan Islam Malaysia (Jakim) dan mendapat pengiktirafan badan akademik.

“Jakim diberikan peruntukan yang besar bagi memastikan kelangsungkan pendidikan agama peringkat sekolah rendah berterusan,” katanya.

Selain gerak kerja dakwah, tumpuan dalam pendidikan turut diberikan oleh badan tersebut.


KDN persoal tindakan UNHCR beri kad pelarian sewenangnya

KAPAR, 27 Syawal 1443H, Sabtu – Kementerian Dalam Negeri (KDN) mempersoalkan tindakan Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR) memberikan kad pengesahan pelarian kepada beberapa individu warga Indonesia.

Menterinya Datuk Seri Hamzah Zainuddin berkata menerusi operasi penguatkuasaan, pihaknya berjaya mengesan beberapa warga Indonesia yang didapati mempunyai memiliki kad pelarian yang dikeluarkan UNHCR.

“Macam mana UNCHR mengeluarkan kad sewenang-wenangnya, sehinggakan dengan ada kad ini, seolah-olah sah untuk mereka tinggal dalam negara,” katanya dalam sidang media selepas Operasi Penguatkuasaan Imigresen bersama Menteri Dalam Negeri di Pasar Besar Meru, dekat sini.

Operasi malam tadi menyaksikan daripada 704 warga asing yang diperiksa, 51 pendatang ditahan atas pelbagai kesalahan berkaitan imigresen.

Sementara itu mengulas kegagalan sistem di Pejabat Imigresen Kelana Jaya yang dilaporkan sebuah portal hari ini, Hamzah berkata ia bukan sahaja berlaku di pejabat berkenaan tetapi juga di pejabat imigresen di tempat lain.

“Saya nak maklumkan kepada semua sebenarnya kita gunakan ini (dalam talian) adalah sistem yang lama. Maka sudah tentulah sistem lama dah terlampau ramai, dia ada ‘jammed’ sedikit. Sebab itu kita telah pun ‘award’ kepada satu syarikat sistem yang baharu dan mereka sedang jalan (proses itu) dan insya-Allah tahun 2024 siap semuanya, kita boleh guna sistem yang lebih canggih dan bagus,” katanya. – Bernama


SPRM Sabah tahan empat penjawat awam kemuka tuntutan palsu

KOTA KINABALU, 28 Jamadilakhir 1442H, Rabu  – Seramai empat penjawat awam daripada sebuah agensi kerajaan persekutuan di negeri ini ditahan Suruhanjaya Pencegahan Rasuah Malaysia (SPRM) Sabah di sini, hari ini, atas kesalahan mengemukakan tuntutan elaun perjalanan palsu bagi tugasan rasmi.

Menurut sumber, penjawat awam daripada Kumpulan Sokongan itu terdiri daripada tiga lelaki dan seorang perempuan dalam lingkungan umur 30-an dan 40-an, telah mengemukakan resit hotel palsu dalam tuntutan perjalanan mereka.

Pengarah SPRM Sabah S.Karunanithy ketika dihubungi pemberita, mengesahkan penahanan itu dibuat pihaknya kira-kira 1 tengah hari ini.

Bagaimanapun, beliau tidak menyatakan lokasi suspek ditahan.

Katanya, semua mereka ditahan selama 24 jam untuk siasatan lanjut dan dijadual dibawa ke Mahkamah Khas Rasuah Kota Kinabalu pada 9 pagi esok (11 Februari) untuk pertuduhan.

“Kakitangan kerajaan diingatkan agar tidak melibatkan diri dalam mengemukakan tuntutan yang mengandungi butiran palsu atau tuntutan palsu kerana perkara tersebut merupakan satu kesalahan di bawah Sekyen 18 Akta SPRM 2009,” katanya. -Bernama


82.5 peratus populasi dewasa lengkap vaksinasi setakat semalam

KUALA LUMPUR, 18 Safar 1443H, Sabtu – Sebanyak 82.5 peratus atau 19,311,563 individu daripada populasi dewasa di negara ini telah lengkap menerima suntikan vaksin COVID-19 setakat semalam.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan sebanyak 93.6 peratus atau 21,903,061 individu daripada populasi dewasa telah menerima sekurang-kurangnya satu dos suntikan vaksin.

Selain itu, seramai 25,326 atau 0.8 peratus daripada populasi remaja berusia 12 hingga 17 tahun telah melengkapkan suntikan vaksin setakat semalam.

Bagi kedua-dua populasi, sebanyak 273,373 dos suntikan vaksin turut diberikan semalam melibatkan 116,881 dos pertama dan 156,492 dos kedua menjadikan jumlah keseluruhan pemberian dos vaksin sebanyak 41,847,256 menerusi Program Imunisasi COVID-19 Kebangsaan (PICK).

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara.

Sementara itu, sebanyak 250 kes kematian akibat COVID-19 dicatatkan setakat pukul 11.59 malam tadi (24 Sept), menjadikan jumlah kumulatif kematian kini sebanyak 24,931.

Menurut portal GitHub KKM, jumlah itu merangkumi sembilan kematian sebenar COVID-19 dicatatkan dalam tempoh 24 jam (24 Sept), manakala selebihnya adalah kes kematian tertunggak atau ‘backlog’.

Bagaimanapun, angka itu boleh berubah sekiranya terdapat kes kematian yang dikemas kini.

Berdasarkan graf purata jumlah kes kematian harian sebenar selama tujuh hari pula, sebanyak 91 kes kematian sebenar akibat COVID-19 dicatatkan.

Sebanyak 49 daripada jumlah kematian baharu itu dilaporkan berlaku di luar hospital (BID). – Bernama


Kes jenayah dalam talian libatkan kerugian RM362.6 juta

KUALA LUMPUR, 28 Zulhijjah 1443H, Khamis – Sebanyak 10,468 kertas siasatan berhubung kes jenayah dalam talian dibuka antara Januari dan Jun tahun ini.

Timbalan Menteri Dalam Negeri I, Datuk Seri Dr Ismail Mohamed Said berkata, ia membabitkan kerugian RM362.6 juta.

Katanya, sebanyak 5,169 pertuduhan dibuat bagi aktiviti penipuan dalam tempoh tersebut.

“Berdasarkan statistik yang diberikan, polis kontinjen Kuala Lumpur mencatatkan jumlah kes tertinggi iaitu 1,338,” katanya.

Ismail menjawab soalan Datuk Seri Azizah Mohd Dun (Bersatu-Beaufort) mengenai statistik berhubung aktiviti pinjaman wang tidak berlesen seperti Ah Long, penipuan dan perjudian dalam talian di negara ini.

Mengenai perjudian dalam talian, Ismail berkata, polis melakukan 3,950 serbuan antara Januari hingga Jun tahun ini, mengakibatkan 4,754 tangkapan.

“Hasil serbuan itu, polis merampas wang tunai RM762,855 dengan 7,544 barang rampasan.

“Sarawak mencatatkan jumlah serbuan tertinggi iaitu 697 dengan 718 tangkapan,” katanya.

Ismail berkata, kementerian memandang serius aktiviti pemberian pinjaman wang tanpa lesen, terutama yang melibatkan Ah Long.

“Sejak Januari hingga Jun tahun ini, 506 kes seumpama itu dilaporkan membabitkan kerugian RM4,280,279. Johor mempunyai kes pinjaman wang tidak berlesen tertinggi iaitu 86 kes,” katanya.

Ismail seperti dilapor NST berkata, bagi memerangi penipuan dalam talian, kementerian dan polis telah bekerjasama dengan Interpol serta agensi di beberapa negara Asean.

Pihak berkuasa, katanya, telah bekerjasama dengan rakan sejawatan mereka di Korea Selatan, Taiwan, Singapura, Hong Kong dan Macau untuk menangani perjudian dalam talian, penipuan pelaburan, penipuan cinta dan lain-lain.


Isu pengampunan Najib bukan kuasa kerajaan, UMNO

KUALA LUMPUR, 29 Rabiulawal 1444H, Rabu – Kerajaan dan UMNO konsisten untuk tidak mencampuri urusan mahkamah melibatkan mana-mana individu di negara ini termasuk isu berkaitan pengampunan bekas Perdana Menteri Datuk Seri Najib Tun Razak yang dibangkitkan pihak tertentu.

Perdana Menteri, Datuk Seri Ismail Sabri Yaakob berkata, isu pengampunan seseorang yang telah disabitkan di mahkamah adalah terserah kepada semakan kehakiman dan Lembaga Pengampunan.

“Isu pengampunan Najib (Datuk Seri Najib Tun Razak), kuasa bukan kerajaan, bukan di tangan UMNO, kita hormati apa sahaja keputusan mahkamah, ia terpulang kepada semakan kehakiman dan lembaga pengampunan yang dipengerusikan oleh Yang di-Pertuan Agong,” katanya kepada pemberita selepas merasmikan Angkasapuri Kota Media di sini hari ini.

Beliau yang juga Naib Presiden UMNO berkata demikian ketika ditanya berkenaan kenyataan seorang penganalisis politik yang tular di Twitter, mendakwa Najib akan mendapat pengampunan penuh jika Barisan Nasional (BN) berjaya membentuk kerajaan selepas Pilihan Raya Umum ke-15 (PRU15). –  Bernama


Pertahan benteng sosial negara dari gejala LGBT

BANGI, 28 Muharam 1444H, Jumaat – Dewan Ulamak PAS Pusat menyarankan kerajaan serta seluruh rakyat Malaysia bersatu hati mempertahankan benteng sosial negara daripada pengaruh Lesbian, Gay, Biseksual dan Transgender (LGBT).

Ketuanya, Senator Ustaz Datuk Ahmad Yahaya berkata, ketika ini dapat disaksikan gelombang penyebaran budaya songsang ini semakin kuat, dengan pelbagai medium dan pendekatan telah dieksploitasi pendukung kelompok ini di peringkat global.

Langkah negara jiran menguar-uarkan akan menghalalkan perkahwinan sejenis memberikan petunjuk jelas terhadap gelombang budaya songsang tersebut semakin menghampiri kita, katanya lagi.

“Jika satu undang-undang hubungan intim sesama jenis dinyahjenayahkan, maka secara tidak langsung membuka lebih banyak ruang kepada kelompok tersebut untuk terus menapak,” katanya dalam satu kenyataan, hari ini.

Terdahulu, dilaporkan bahawa Singapura akan membenarkan hubungan seks sesama lelaki dan meminda undang-undang berkaitan liwat.

Seksyen 377A dari Kanun Jenayah yang mengatakan semburit atau hubungan jenis sesama lelaki sebagai jenayah akan dimansuhkan.

Perdana Menteri, Lee Hsien Loong berkata, Perlembagaan Singapura juga akan dipinda untuk melindungi takrif perkahwinan, iaitu penyatuan di antara seorang lelaki dan seorang perempuan, daripada dipertikai di mahkamah.

Bimbang dengan perkara itu, Dewan Ulamak PAS Pusat ingin mengingatkan semua pihak bahawa Malaysia tidak terkecuali daripada tempiasnya.

Justeru, adalah menjadi kewajipan yang besar supaya sebarang langkah menghalalkan budaya LGBT di negara ini mesti ditolak tanpa syarat dan juga tanpa sebarang kompromi.

Bahkan, tegasnya, aktiviti songsang yang sedang merebak dalam negara juga wajar dibanteras dengan tegas.

“Dewan Ulamak PAS Pusat menegaskan bahawa amalan LGBT merupakan satu kesalahan sebagaimana termaktub dalam Seksyen 377 Kanun Keseksaan (Akta 574) berkaitan jenayah seksual luar tabii.

“Malah, ia juga merupakan perbuatan kesalahan jenayah di bawah Enakmen Jenayah Syariah negeri-negeri selaras dengan ketetapan syariat Islam,” katanya.

Dewan Ulamak PAS Pusat turut menggesa kerajaan supaya menambahbaik dasar sosial di bawah Pelan Tindakan Sosial Islam 2019-2025 bagi terus mengekang budaya ini daripada menular dan merosakkan keutuhan masyarakat.

“Kerajaan perlu melihat isu ini secara menyeluruh termasuk menutup ruang-ruang halus penularan budaya LGBT khususnya melalui perkhidmatan penstriman langsung Netflix,” katanya.

Ahmad juga mengingatkan bahawa gerakan ideologi ini bergerak secara ‘en bloc’ dan meresap melalui pelbagai saluran termasuklah rancangan kanak-kanak.

“Berdasarkan strategi dan modus operandi, mereka lebih mensasarkan proses re-generasi baharu yang menerima LGBT sebagai sebahagian daripada amalan hidup.

“Tanpa ketegasan, Dewan Ulamak PAS Pusat bimbang generasi akan datang dirosakkan dengan budaya tersebut,” katanya.


Perak sedang giat kesan aktiviti sijil vaksinasi COVID-19 palsu

IPOH, 9 Jamadilakhir 1443H, Rabu – Jabatan Kesihatan Negeri Perak bersama pihak polis sedang mengesan sebarang aktiviti pemalsuan sijil vaksinasi COVID-19 di negeri ini yang dikhuatiri berlaku seperti di Terengganu baru-baru ini.

Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd Akmal Kamarudin berkata, pemantauan giat dijalankan dan tindakan tegas akan diambil dengan segera tanpa sebarang kompromi, sekiranya terdapat kes pemalsuan sijil vaksinasi di Perak.

“Buat masa ini tiada laporan kes pemalsuan sijil vaksinasi dan diharapkan agar tiada kes sebegini berlaku selepas ini, kerana tindakan tegas akan diambil dari semasa ke semasa.

“Kami bekerjasama antara Kementerian Kesihatan Malaysia (KKM) dan Polis Diraja Malaysia (PDRM) akan mempergiatkan pemantauan secara berkala di sekitar negeri Perak bagi menangani kes pemalsuan sijil tersebut,” katanya.

Beliau berkata demikian ketika ditemui pemberita selepas Majlis Penyerahan Sumbangan Alat Bantuan Pernafasan kepada Hospital Raja Permaisuri Bainun (HRPB) di sini daripada Bandaraya Nanning, China melalui Majlis Bandaraya Ipoh yang bertindak sebagai perantara di antara negeri Perak dan bandar raya itu melalui hubungan Bandaraya Persahabatan.

Ketua Polis Negara, Tan Sri Acryl Sani Abdullah Sani dilaporkan berkata, pihaknya mempergiat operasi dan pemantauan secara menyeluruh, dalam mengesan pihak disyaki terlibat dengan sindiket penjualan sijil vaksinasi palsu di seluruh negara.

Acryl Sani dilaporkan berkata, beliau tidak menolak kemungkinan sindiket sedemikian wujud di negeri-negeri lain.

Mohd Akmal berkata demikian ketika mengulas isu penjualan sijil vaksinasi palsu di Marang, Terengganu, apabila seorang lelaki yang juga doktor berusia 51 tahun ditahan di kliniknya dalam satu serbuan bersama Jabatan Kesihatan Terengganu, selepas mendapat aduan awam mengenai kegiatan tersebut.

Terdahulu, majlis yang turut dihadiri Datuk Bandar Ipoh, Datuk Rumaizi Baharin itu menyaksikan sumbangan dua alat bantuan pernafasan bernilai kira-kira RM136,000 yang telah diserahkan pada 17 Disember lalu, bagi membantu perkhidmatan kesihatan khususnya di HRPB dalam memerangi COVID-19 dan menyelamatkan lebih banyak nyawa.

Mohd Akmal berkata, ketika ini terdapat sebanyak 12 kes aktif yang memerlukan penggunaan alat bantuan pernafasan iaitu sebanyak 4.6 peratus kadar penggunaan.

Katanya, pemberian dos penggalak vaksin COVID-19 di Perak pula adalah amat menggalakkan dengan seramai 527,964 individu berusia 18 tahun ke atas telah menerima suntikan setakat ini. – Bernama


Ahli politik gelojoh kuasa mesti ‘dibersarakan’

BANGI, 27 Safar 1442H, Khamis – Kemelut politik yang berlaku hari akan tamat sekiranya pemimpin yang gelojoh kuasa ‘dibersarakan’.

Ketika rakyat berdepan dengan kemunculan gelombang ketiga wabak COVID-19 serta situasi kegawatan ekonomi, situasi politik ini langsung tidak membantu.

Presiden Barisan Jemaah Islamiyah Se-Malaysia (BERJASA), Datuk Dr Ir Badrulhisham Abdul Aziz berkata, negara memerlukan reformasi politik sebenar, bukan reformasi Datuk Seri Anwar Ibrahim yang beragendakan individu dan sia-sia.

“Dalam situasi ini, orang Melayu kena sedar dan berfikir tentang untung rugi bangsa ini.

“Walaupun termaktub dalam Perlembagaan keistimewaan orang Melayu dan Bumiputera, ketinggian Islam sebagai agama Persekutuan dan kedaulatan raja-raja, kita tidak boleh membiarkan keadaan politik hari ini diambil kesempatan oleh orang lain yang rakus dan mementingkan diri sendiri,” katanya dalam kenyataan hari ini.

Dalam pada itu beliau turut meminta semua pihak mengambil iktibar pengalaman pahit 22 bulan Pakatan Harapan (PH) memerintah sebelum ini, dengan memastikan mereka tidak kembali memerintah.

Dr Badrulhisham yang lebih mesra dikenali sebagai Tok Badh turut mengingatkan kalangan ahli Parlimen Melayu dari UMNO, PAS dan BERSATU supaya tidak melompat dan menyertai PH semata-mata kerana habuan.

Beliau berkata, rakyat akan memerhati dan menghukum mereka – ahli politik – yang menggadaikan kepentingan bangsa dan agama demi tembolok mereka.

“Kita orang Melayu tidak mahu ditipu untuk sekelian kalinya; memberi mandat kepada mereka tetapi mensia-siakan mandat ini dengan menyeleweng kekayaan negara dan menyalahguna kuasa tetapi berpura-pura berjuang atas nama bangsa dan negara.

“… tetapi tidak menguntungkan langsung nasib bangsa dan agama. Justeru, sudah sampai masanya ‘warlord-warlord’ ini diketepikan dan disingkirkan dari tampuk pemerintahan,” katanya.

Bahkan beliau menggesa rakyat terutama sekali orang Melayu bangkit dan tidak memberi peluang langsung kepada mana-mana ahli-ahli politik yang tamak, cauvinis atau yang berpura-pura dari terus berkuasa atau kembali berkuasa.

“Negara tidak perlukan mereka lagi, negara perlukan mereka yang berwibawa, berintegriti dan ikhlas dalam membawa agenda watan ke hadapan,” katanya.


Kerosakan mesin pengimbas kastam di KLIA dibaiki hari ini

MELAKA, 14 Zulhijjah 1444H, Isnin – Kerosakan enam daripada tujuh mesin pengimbas Jabatan Kastam Diraja Malaysia (JKDM) di Lapangan Terbang Antarabangsa Kuala Lumpur (KLIA) akan mula dibaik pulih hari ini, kata Timbalan Menteri Kewangan I, Datuk Seri Ahmad Maslan.

Beliau berkata, pembaikan itu membabitkan kos lebih RM1 juta dan kementerian tidak mempunyai halangan untuk meluluskan sebarang baik pulih yang dikemukakan daripada mana-mana agensi atau jabatan setakat ini.

Ahmad berkata demikian kepada pemberita selepas merasmikan Kursus Integriti Akademi Kastam Diraja Malaysia (AKMAL) dengan Pertubuhan Kastam Sedunia (WCO) dan Regional Office for Capacity Building (ROCB) di Bukit Baru, yang turut dihadiri Ketua Pengarah JKDM Datuk Zazuli Johan.

Sementara itu, Zazuli berkata, kawalan agensi berkenaan di KLIA tidak hanya bergantung kepada mesin pengimbas semata-mata, malah beberapa cara turut digunakan JKDM dalam melindungi keselamatan di pintu masuk utama negara.

Beliau berkata, antara kaedah digunakan ialah pemerhatian pegawai di lapangan terbang terhadap kehadiran penumpang yang baru tiba dari mana-mana negara di lapangan berkenaan.

Perdana Menteri, Datuk Seri Anwar Ibrahim hari ini dilaporkan berkata, beliau mendapati hanya satu daripada tujuh pengimbas barangan sahaja beroperasi di KLIA dan beliau mahu keadaan itu diperbaiki segera. – Bernama


Badan kehakiman terus berfungsi sepanjang darurat

KUALA LUMPUR, 28 Jamadilawal 1442H, Selasa – Kerajaan memberi jaminan badan kehakiman akan terus berfungsi untuk menegakkan hukum dan keadilan sepanjang tempoh pelaksanaan darurat.

Perdana Menteri Tan Sri Muhyiddin Yassin berkata kerajaan Perikatan Nasional akan terus mempertahankan kebebasan badan kehakiman dan tidak akan sekali-kali mencampuri urusan mahkamah.

“Badan kehakiman akan terus menjadi mercu keadilan di negara kita dan saya tidak akan campur tangan dalam urusan mahkamah,” katanya dalam perutusan khas darurat yang disiarkan secara langsung menerusi stesen televisyen tempatan hari ini.

Selain itu, Muhyiddin berkata dalam tempoh berkenaan juga, kuasa eksekutif Persekutuan akan meliputi perkara dalam kuasa perundangan negeri kecuali bagi hukum syarak dan adat Melayu, undang-undang atau adat anak negeri di Sabah dan Sarawak, agama, kewarganegaraan serta bahasa iaitu selaras dengan Fasal 6A Perkara 150 Perlembagaan Persekutuan.

Beliau berkata kerajaan juga komited untuk memastikan amalan tadbir urus terbaik terus diamalkan sepanjang tempoh pelaksanaan darurat ini.

Sementara itu, perdana menteri berkata kuasa-kuasa perlu di bawah Ordinan Darurat juga akan digunakan untuk memudahkan urusan dan mengatasi peraturan yang menyukarkan penyampaian perkhidmatan kesihatan awam secara pantas, cekap dan berkesan bagi tempoh pandemik ini.

“Suatu ordinan boleh dimasyhurkan untuk memperuntukkan kuasa penguatkuasaan kepada Angkatan Tentera Malaysia (ATM) selain kuasa yang sedia ada, mengikut kuasa yang diperuntukkan kepada Polis Diraja Malaysia di bawah Kanun Tatacara Jenayah atau undang-undang penguatkuasaan lain berkaitan,” katanya.

Beliau berkata ATM juga akan diperuntukkan kuasa untuk membantu melaksanakan fungsi berhubung dengan kesihatan awam dan pegawai awam yang berkaitan semasa pandemik COVID-19 ini.

Selaras dengan Proklamasi Darurat itu, beliau berkata aspek kawalan sempadan negara juga akan diperketatkan dengan memberi kuasa kepada anggota tentera selain polis dan imigresen untuk menangkap pendatang tanpa izin dan sesiapa sahaja yang menceroboh sempadan negara. – Bernama


Kartel daging: Ejen penghantaran ditahan bantu siasatan

JOHOR BAHRU, 28 Jamadilawal 1442H, Selasa – Suruhanjaya Pencegahan Rasuah Malaysia (SPRM) Johor hari ini menahan seorang lelaki disyaki terlibat dengan rasuah, yang berkaitan dengan isu skandal kartel daging.

Difahamkan lelaki berumur 55 tahun yang merupakan ejen penghantaran itu ditahan di Pejabat SPRM Johor kira-kira pukul 8.00 malam semalam bagi membantu siasatan mengikut Seksyen 18 Akta SPRM 2009.

Pengarah SPRM Johor Datuk Azmi Alias ketika dihubungi sebentar tadi mengesahkan tangkapan, namun enggan mengulas lanjut berikutan kes masih dalam siasatan.

Lelaki itu dijangka akan dibawa ke Mahkamah Majistret pagi ini bagi permohonan reman.

Pada 1 Disember tahun lepas, Jabatan Perkhidmatan Kuarantin dan Pemeriksaan Malaysia (MAQIS) dilaporkan telah mendedahkan kegiatan kartel daging sejuk beku import yang membawa masuk daging tanpa sijil halal sebelum meletakkan logo halal palsu untuk membolehkannya dijual di pasaran tempatan. – Bernama


15 warga Malaysia terlibat kemalangan bas di Arab Saudi

PUTRAJAYA, 10 Zulkaedah 1443H, Jumaat – Kementerian Luar (Wisma Putra) mengesahkan insiden kemalangan melibatkan bas pekerja dinaiki 15 warganegara Malaysia yang terbabas di Muzdalifah, Arab Saudi pada Khamis.

Wisma Putra dalam kenyataan hari ini berkata, mereka merupakan pekerja di sebuah syarikat pembinaan yang terlibat dengan projek landasan dan perkhidmatan kereta api di Mekah.

Susulan insiden itu, mereka yang terlibat dibawa ke Hospital An Nur dan King Faisal Hospital di Mekah bagi mendapatkan rawatan.

Menurut Wisma Putra, siasatan lanjut sedang dijalankan oleh pihak berkuasa Arab Saudi berhubung  kemalangan itu.

Tambahnya, Konsulat Jeneral Malaysia di Jeddah akan terus memantau perkembangan insiden itu dan menghulurkan bantuan konsular yang sewajarnya.

“Kementerian Luar  mendoakan agar kesemua mangsa kembali pulih dengan segera,” katanya. – Bernama


Wanita Uyghur diperkosa, diseksa? Masyarakat dunia diminta bertindak

NEW YORK, 23 Jamadilakhir 1442H, Jumaat– Amerika Syarikat (AS) mengambil serius laporan mengenai kaum wanita Uyghur yang dirogol dan diseksa secara seksual di kem tahanan di Xinjiang, China.

Sebelum ini, media antarabangsa BBC telah menemu bual beberapa wanita Uyghur dan menerbitkan laporan pemerkosaan dan penyeksaan mengerikan di kem berkenaan.

Lantaran itu, kumpulan penyokong menggesa masyarakat antarabangsa untuk mengambil tindakan.

Dalam temu bual itu, mangsa mendakwa mereka telah diperkosa oleh pengawal di kem berkenaan.

Selain itu, seorang bekas pengawal memberitahu BBC bahawa, beliau menyaksikan pengawal bertindak memukul tahanan serta menyebabkan mereka terkena renjatan elektrik.

Sementara itu, jurucakap jabatan negara berkata, AS sangat terganggu dengan laporan itu, tambahan pula terdapat saksi yang menyaksikan pemerkosaan dan penderaan seksual ke atas wanita Uyghur.

“Kekejaman itu sangat mengejutkan dan mereka (pelaku) harus menerima hukuman,” katanya.

Kenyataan itu telah menjadi beban mengerikan kepada beberapa Ahli Parlimen Australia.

Menteri Hal Ehwal Luar Australia, Marise Payne berkata, pemerhati antarabangsa termasuk Pesuruhjaya Pertubuhan Bangsa-Bangsa Bersatu (PBB) Untuk Hak Asasi Manusia, Michelle Bachelet akan diberi akses segera untuk ke Xinjiang.

Terdahulu, China menolak tuduhan menahan dan menyeksa etnik Islam Uyghur selain mendakwa, bahawa kem tahanan digunakan sebagai pusat latihan vokasional.

AS telah mengenakan sekatan ke atas China atas penindasan terhadap agama minoriti serta menyifatkannya sebagai genosid pada Januari lalu.

Kira-kira 80 peratus wanita yang mencapai usia subur di empat wilayah prefektur diduduki Uyghur menjadi sasaran pensterilan paksa.

Menurut laporan akademik Adeian Zenz dan Persekutuan Intra-Parlimen mengenai China (IPAC), wanita Uyghur dikenakan pengguguran paksa terutamanya jika tidak mematuhi syarat jarak kelahiran Parti Komunis China (CCP). – Agensi


Minit Najib pada Zahid berhubung kontrak visa bukan arahan: Pengarah UKSB

SHAH ALAM, 16 Syawal 1443H, Selasa – Mahkamah Tinggi hari ini diberitahu bahawa minit bekas Perdana Menteri Datuk Seri Najib Tun Razak kepada Datuk Seri Dr Ahmad Zahid Hamidi supaya kontrak syarikat Ultra Kirana Sdn Bhd (UKSB) diteruskan sebagai pengendali tunggal sistem Visa Luar Negara (VLN) ke Malaysia di China bukan satu arahan.

Pengarah UKSB Datuk Fadzil Ahmad berkata walaupun Najib adalah perdana menteri (PM) dan ketua Kabinet ketika itu, kuasa untuk meluluskan kontrak VLN adalah di bawah Kementerian Dalam Negeri (KDN).

“Bagi saya, punca dan bidang kuasa (meneruskan kontrak) semua permohonan saya bermula di KDN sahaja, ia tidak bermula di pejabat PM, jadi pada saya, PM cuma boleh bantu untuk percepat, bukan beri arahan,” katanya semasa pemeriksaan semula oleh Timbalan Pendakwa Raya Zander Lim Wai Keong pada perbicaraan kes Ahmad Zahid yang menghadapi 40 pertuduhan rasuah.

Ditanya Zander Lim, siapa yang akan meluluskan lanjutan kontrak, Fadzil menjawab: “Keputusan akhir, Menteri Dalam Negeri (Ahmad Zahid).”

Sebelum ini, dua saksi pendakwaan iaitu bekas Timbalan Ketua Setiausaha (TKSU) (Dasar dan Kawalan) KDN Datuk Suriani Ahmad dan bekas Ketua Penolong Setiausaha di Bahagian Hal Ehwal Imigresen KDN Azman Azra Abdul Rahman @ Md Salleh memberitahu mahkamah bahawa Najib telah meminta Ahmad Zahid meneruskan kontrak UKSB sebagai pengendali tunggal sistem VLN ke Malaysia di China.

Minit-minit Najib kepada Ahmad Zahid itu tertera di atas tiga surat yang dihantar UKSB kepada bekas perdana menteri itu antara 23 Mei 2013 dan 27 Okt 2015 bagi mendapatkan sokongan selepas terdapat saingan daripada syarikat lain yang berminat mengendalikan pusat sehenti (OSC) di China dan beberapa negara lain.

Sementara itu, semasa pemeriksaan balas oleh peguam Hamidi Mohd Noh, saksi pendakwaan ke-14 itu bersetuju bahawa pelanjutan kontrak lebih awal adalah sesuatu yang biasa.

Hamidi : “Tidak ada keperluan pada UKSB untuk secara cepat atau mendapatkan lanjutan kerana secara logiknya anda boleh melanjutkannya melepasi enam bulan .

Kedua adalah biasa untuk dilanjutkan. Ia bukan satu perkara yang baru dan memerlukan insentif, ataupun motivasi untuk lanjutkan kontrak itu. Tiada yang pelik mengenainya. Adalah biasa kontrak itu perlu dilanjutkan, betul?”

Fadzil: Ia bergantung kepada mengapa ia perlu dilanjutkan. Saya rasa bukan dilanjutkan secara automatik.

Saksi itu bersetuju dengan cadangan peguam bahawa berdasarkan Klausa 2.2.1 perjanjian untuk membekalkan sistem bersepadu VLN yang dimeterai sebelum ini, syarikat boleh memohon pelanjutan kontrak tidak kurang dari enam bulan sebelum tarikh tamat perjanjian.

Fadzil turut bersetuju dengan peguam itu bahawa tidak menjadi kesalahan jika permohonan pelanjutan tersebut dibuat dua atau tiga tahun lebih awal sebelum ia luput.

Sebelum ini, saksi pendakwaan keenam Tan Sri Alwi Ibrahim iaitu bekas Ketua Setiausaha KDN ada memberitahu mahkamah bahawa beliau tidak berpuas hati dengan keputusan Ahmad Zahid yang melanjutkan kontrak UKSB bagi pelaksanaan sistem VLN terlalu awal sedangkan tempoh tamat masih panjang.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok. – Bernama


Rentas negeri: Sabar, masih ada harapan

PUTRAJAYA, 25 Muharram 1442H, Jumaat – Masih ada harapan untuk penduduk negara ini merentas negeri termasuk golongan bujang dalam masa terdekat kata Menteri Kesihatan Khairy Jamaluddin dan beliau memohon mereka bersabar buat sedikit masa lagi.

Beliau berkata perbincangan dengan Ketua Pengarah Kesihatan Tan Sri Dr Noor Hisham Abdullah sudah diadakan dan prosedur operasi standard (SOP) bagi kelonggaran itu akan dibentangkan kepada Majlis Keselamatan Negara (MKN).

“Kita akan bawa ke MKN dalam masa terdekat. Ada harapan (untuk rentas negeri) cuma saya minta sabar sekejap sahaja lagi. Semuanya sudah ada (SOPs), hanya beri kami sedikit waktu. Kami tahu bahawa buka sahaja (kebenaran rentas) negeri, ibarat mencari masalah.

Ada beberapa negeri nilai ambang vaksinasinya rendah sedikit. Menjelang hujung September, semua negeri akan sampai nilai ambang 60 peratus populasi dewasa lengkap vaksinasi. Sikit lagi, bersabarlah,” katanya dalam satu temu bual khas di kementeriannya di sini hari ini.

Khairy berkata beberapa kelonggaran SOP akan turut diumumkan dalam masa terdekat ini termasuklah membenarkan pawagam beroperasi dan dibuka kepada individu lengkap vaksinasi COVID-19.

Pada Rabu lepas, Persatuan Pemamer Filem Malaysia (MAFE) memohon kerajaan mempertimbangkan perkara itu memandangkan pengusaha pawagam kini berada dalam keadaan amat tenat selepas pawagam ditutup lebih setahun sejak Mac 2020 dengan kerugian dianggarkan melebihi RM600 juta.

Dalam pada itu, Ahli Parlimen Rembau itu berkata SOP baharu akan diumumkan termasuk mengenai pengudaraan dalam bangunan awam.

“Pengudaraan akan menjadi sebahagian daripada SOP baharu. Ini penting. Kami sedang meneliti keperluan minimum bagi bangunan kerajaan. Ini adalah petunjuk prestasi utama (KPI) untuk kementerian lain tetapi kami akan memberikan keutamaan perkara ini,” katanya. – Bernama


Wakil rakyat Bersatu Sabah umum keluar parti

BANGI, 15 Jamadilawal 1444H, Sabtu – Semua ahli dan Ahli Dewan Undangan Negeri (ADUN) Parti Pribumi Bersatu Malaysia (Bersatu) Sabah mengumumkan keluar meninggalkan parti, hari ini.

Keputusan itu dibuat setelah mempertimbangkan keadaan landskap politik negara ketika ini terutama di Sabah, demikian kata Ketua Pimpinan Bersatu Sabah, Datuk Seri Hajiji Noor.

Beliau yang merupakan Pengerusi Gabungan Rakyat Sabah (GRS) itu berkata, semua bekas ahli Bersatu termasuk beliau akan menubuhkan sebuah parti tempatan baharu.

Bagaimanapun, buat masa ini mereka akan kekal menjadi ahli GRS.

“Kami akan melangkah ke hadapan dan akan menubuhkan sebuah parti tempatan yang baharu, namun untuk sementara ini kami secara kolektif akan menjadi ahli GRS,” katanya dalam kenyataan, hari ini.

Beliau pada masa sama berikrar untuk memberi sokongan penuh kepada kerajaan perpaduan.

“Kami yakin dengan kepimpinan dan kebijaksanaan Datuk Seri Anwar Ibrahim untuk memimpin negara,” katanya lagi.

Beberapa hari lalu, Hajiji mengadakan pertemuan dengan Anwar dan menyatakan sokongan terhadap pimpinan berkenaan.

Sokongan Hajiji itu turut disahkan wakil GRS daripada Bersatu Sabah, Datuk Armizan Mohd Ali yang juga Ahli Parlimen Papar, dilantik sebagai Menteri di Jabatan Perdana Menteri (Sabah dan Sarawak) dalam Kabinet Kerajaan Perpaduan.


Imigresen Sabah tahan 117 pendatang haram

SANDAKAN, 29 Syaaban 1442H, Ahad – Jabatan Imigresen Malaysia Sabah menahan 117 pendatang haram selepas memeriksa 680 warga asing dalam satu Operasi Bersepadu pada pukul 1.10 pagi di kawasan setinggan Mangkalinau Batu 3 di sini, semalam.

Pengarah Imigresen Sabah Datuk Dr Muhamad Sade Mohamad Amin berkata 115 warga Filipina dan dua warga Indonesia itu ditahan kerana dipercayai melakukan pelbagai kesalahan di bawah Akta Imigresen 1959/63 (Pindaan 2002) seperti tidak memiliki dokumen pengenalan diri, dan sebagainya.

“Semua pendatang haram itu kini ditempatkan di Depot Imigresen Sandakan untuk siasatan lanjut,” katanya dalam satu kenyataan di sini hari ini.

Menurutnya operasi berkenaan melibatkan 213 pegawai dan anggota Jabatan Imigresen serta beberapa agensi keselamatan termasuk Kawasan Keselamatan Khas Pantai Timur Sabah (ESSCom), polis serta Majlis Keselamatan Negara (MKN).

Sementara itu Muhamad Sade berkata pihaknya akan mengenakan tindakan undang-undang terhadap individu yang didapati menjadi dalang di sebalik kehadiran dan kewujudan penempatan pendatang haram di negeri ini. – Bernama


Permohonan ahli Bersatu meningkat selepas PRU15

BANGI, 18 Rejab 1444H, Khamis – Permohonan keahlian Parti Pribumi Bersatu Malaysia (Bersatu) meningkat mendadak selepas Pilihan Raya Umum Ke-15 (PRU15).

Timbalan Presidennya, Datuk Seri Ahmad Faizal Azumu berkata, gabungan parti itu dengan PAS – menerusi Perikatan Nasional (PN) – diterima rakyat khususnya golongan Melayu.

Serentak itu, beliau menjangkakan momentum sokongan akan berterusan sehingga Pilihan Raya Negeri (PRN) di Kelantan, Terengganu, Kedah, Selangor, Pulau Pinang dan Negeri Sembilan tidak lama lagi.

“Lebih banyak Bersatu ditekan, lebih banyak sokongan kita terima.

“Dengan apa yang berlaku, kita dapati jumlah untuk menjadi ahli bertambah,” katanya seperti dipetik Utusan Malaysia, hari ini.

PRU15 lalu, PN memperoleh 74 kerusi di mana PAS menjadi parti yang mempunyai kerusi terbanyak iaitu 49 kerusi dan Bersatu 25 kerusi.


UPKO diterima secara rasmi sebagai komponen PH

KUALA LUMPUR, 17 Muharram 1443H, Khamis – Pertubuhan Kinabalu Progresif Bersatu (UPKO) telah diterima secara rasmi sebagai antara komponen Pakatan Harapan (PH), kata Ketua Setiausaha PH Datuk Seri Saifuddin Nasution Ismail.

Saifuddin Nasution, yang juga Setiausaha Agung PKR, berkata keputusan tersebut telah dibuat pada Mesyuarat Majlis Presiden pakatan itu hari ini.

“PH percaya penyertaan UPKO akan terus memperkukuh kerjasama terutama dalam persiapan menuju PRU15 (Pilihan Raya Umum ke-15),” menurutnya dalam kenyataan hari ini.

Sebelum ini, UPKO merupakan blok bebas yang diwakili satu-satunya Ahli Parlimen parti itu Datuk Seri Madius Tangau (Tuaran) dan menyatakan pendirian menyokong Datuk Seri Anwar Ibrahim sebagai Perdana Menteri.

Saifuddin Nasution juga berkata pintu PH sentiasa terbuka untuk bekerjasama dengan parti pembangkang lain malah mengalu-alukan jika pihak terbabit memohon menyertai pakatan itu.

Beliau juga memaklumkan satu pertemuan ketua-ketua parti pembangkang akan diadakan dalam masa terdekat bagi membincangkan isu politik semasa termasuk persiapan menghadapi sidang Parlimen yang bakal bermula 6 September nanti. – Bernama


Banjir: Jumlah mangsa di Kelantan, Terengganu meningkat

KUALA LUMPUR, 28 Rejab 1443H, Rabu – Jumlah mangsa banjir di Terengganu dan Kelantan meningkat pagi ini dengan 26,447 mangsa dipindahkan ke pusat pemindahan sementara (PPS) setakat 8 pagi ini.

Di TERENGGANU, jumlah mangsa banjir meningkat kepada 17,384 orang daripada 4,549 keluarga berbanding 16,756 orang daripada 4,269 keluarga semalam dan mereka ditempatkan di 87 PPS yang beroperasi merangkumi lapan daerah iaitu 27 di Kemaman, Dungun (24), Hulu Terengganu (19), masing-masing lima di Kuala Terengganu dan Kuala Nerus, Besut (empat) dan Setiu (tiga).

Sekretariat Jawatankuasa Pengurusan Bencana Terengganu memaklumkan Kemaman menempatkan jumlah mangsa tertinggi iaitu 9,245 orang, diikuti Hulu Terengganu (3,845), Dungun (2,795), Kuala Nerus (502), Kuala Terengganu (490), Besut (355) dan Setiu (152).

Jabatan Pengairan dan Saliran (JPS) melalui laman web https://publicinfobanjir.water.gov.my pula melaporkan kebanyakan sungai sudah berada di paras normal dan ketika ini hanya satu sungai masih melebihi paras bahaya iaitu Sungai Kemaman.

Sementara itu, di KELANTAN, jumlah mangsa banjir turut meningkat kepada 9,063 orang setakat 8 pagi ini berbanding 8,678 orang semalam yang ditempatkan di 29 pusat pemindahan sementara (PPS) di empat daerah iaitu 22 di Pasir Mas, Tumpat (tiga), Tanah Merah dan Pasir Puteh, masing-masing dua.

Portal JPS pula melaporkan dua sungai utama di negeri berkenaan iaitu Sungai Golok di Kampung Jenob, Tanah Merah dan Air Bol di Jeli berada pada paras waspada. – Bernama